
Maaska yi 


Maaskay téj «accent aigu» ci e, ee, o ak oo rekk 
la mën a tegu : é, ée, ó, óo. Bu ko ci am ci baatal 
yooyu moo gën a tëju bi ko amul : 

xel mu ñaw / xél yu gaaw 

genn garab/ génn réew mi 

door liggéey bi / déor kaña gi. 

Maaskay tijji «accent grave» ci a rekk la mën a 
tegu, a bi ko am moo gén a ubbeeku bi ko amul, mel 
ni diggante : 

takk na jabar / matt maa ngiy-tàkk 
njaay mi dala lamb / lamb ja tas na 
and wi fey na / ànd bi neex na. 


Lu waral boole -oon, tegale woon ? 


Mënees naa tontu ni làmmiñ wee ko defal boppam, 
ndax diggante -oon ak ndeyu baat bi, amul lenn lees 
ci mën a roof : xalaatoon na ko 

Loolu nag dalul woon, ndax am na lu mën a jaar ci 
diggante bi : dafa defe ni woon, gisuma ko woon 


Waaye nag bu la baat yii di ñëw nax : rawoon na, 
tawoon na, ñëuoon na.... dees koy boole ndax mbirum 
—oon la, moo fekksi raw, taw, nêw. 


Li ñu naan biddéewu bëccëgu ndara-kàmm 
moom la Dégén Faal gis, bi ko boroom këram bii 
di Abdu Gay déoree mbej mu tàng jérr, ci bi tisbaar 
di bêgg a jot. Ca saa sa, xamul woon fu mu féete 
ndax miir, néeg bi ñu nekk ñoom Gaar mel ni dafay 
wéndéelu ci ay gëtam, ba noppi bopp bi ak nopp 
yi di riir ndax metit. 


Mu ni bêrét jêg ci ban bi mu toogoon, ménul 
jéggi benn tank ngir metit wi dafa mel ni luy gën a 
tar. Nu ni déet muy ter-teri, ba yàgg ni këpp ci 
suuf daldi daan, Jéll bi nag ak yuuxu gi ñoo and : 
- Wôoy sama ndey ! wóoy yaay, maa ngi deel 


Noona, mboolem waa kër gi daldi dawsi. Ku ne 


di laaj lu xew. Li jaaxal Dégén nag, mooy gis na ku 
ne di yéngal ay tuñ, mu xàmme ñiy wax, wânte 
déggul dara ci li Auy wax. 


Mu boole metit ak njâqare, ak tiitaange ; muñ, 
ménatu koo muñ, mu yuuxuwaat : 
- wóoy sama nopp yaa ngi toj! wôoy ER 
ma loppitaal ! 


Foofu nag, Abdu moom tiit na tiit goo xam ne 
du ko nettali kenn. Mu ngi wiri-wiiri, fu ne mu 
xool fa. Di jaabante ci néeg bi, di dem ak a dikk, 
di toog ak ajêg taxaw, xamul lu muy def. Noonu, 
Soxna Kadi Jóob mi nga xam ne mooy way-juram 
wu jigéen, moom Abdu, ne ko : 


- Hi de bettu ma. Bés bu ne ma la daan wak nga 
bàyyi sa gaaw a doôre bi, doo ma déglu. Xamoon 
naa ne dinga ko mas a gaañ, indil sa bopp ay tolof- 
tolof. Waaye nag, nii muy woñaaroo, ku ko gis xam 
ne sonn na. Nañleen ko yóbbu kër doktoor moo 
gén wax ju bari ji. 


Abdu mii nag, Yàlla na ma Yàlla dimbali ba bumu 
ma indil mukk musiba ci kër gi, ngir nagari 
deretam gi. 


Yoonu loppitaal ba nag, Dégén moom xamu ca 
dara ndax metit. Ba ñu yeggee tam it, la ñuy wax 
ak doktoor ba yépp, xamu ca dara ndax déggatul 
lenn. f 


Bi doktoor bi jàkkaarloo ak moom, ay tuñam di 
yëngu, mu xalaat ne dafa koy laaj lu koy metti, 
mu ne ko : 

- Man daal doktoor, sama bopp bi ak sama nopp 
yeey metti lool, te yitam déggatuma dara. 


Ci la ko yóbboo ci ab néeg, tëral ko ci ab lal, seet 
ko, ba noppi bindal leen ab woordonaas ; Abdu 
dem ca farmasin ba jënd ko dellusi. 


Ba mu wannee ci doom yi ba noppi, fajkat ba 
pikkiir ko, la metit wi wàññeeku, mu daldi nelaw, 
fàtte ay boram. Dégén nag, xamul ñaata waxtu la 
nelaw, yëgul ba léegi ba seen waa kër di ñibbi. Ba 

mu yeewoo daal, la gis yaayam Soxna Awa toog ci | 
wetam di ko xool, gët yi xonq coyy, mu xalaat ne, | 
way-juram wii kat dafa doon jooy. | 

: | 
| 

| 


Naka la xippi ay gétam, Soxna Awa xam ne 
yeewu na, mu daldi mel ni kuy wax ak moom. | 
Dégén nag, yëgatul metit wu tax ñuy wax, waaye | 
mu ngi gën a jaaxle ndak ba léegi mënul a fexe ba | 
dégg: Mu ni yaay ji : - yaay, jàmm ngaam | Kañ 
nga fi ñëw ? Mbaa yàgguloo fi ? Man de dégguma li 
ngay war, wante metit wi moom daanaka dal na. 


| 
| 
` Fa mu waxe loolu, yaay ji ne yikkët di jooy. | 
Noonu, xaritu Dégén bu ñu naan Ndey Jaw duggsi. | 
Kooku nag, mooy xaritu benn bakkanam. Noo 
yaroondoo, mäggandoo benn dëkk bu ñu naan | 
Cees-Kaay, daan ànd ba ñu nekkee ay gune, ba 
ba ñuy nekk ay jang, ba ku ci ne séy, ñuy and ba 
tey, gën a nekk ay doomi ndey. 


Dégén, jâmmante ak moom, daldi ñëw ci xarit bi, 
nuyu ko, wax ak moom, kooku tand rekk tontu 
ko. Bi loolu amee, Ndey mel ni ku jaaxle, waññeeku 
di waaj a wax ak Soxna Awa, noonu doktoor ba 
duggsi moom it. 


| 
Ndey nag, bi mu duggsee, dafa nuyu yaayu | 


Ba mu nuyoo ña mu fa fekk ba noppi, mu seetaat 
Dégén, am lu mu wax mbokk yi, ñooñu àndandoo 
jooy Ci la Dégén nag daldi am ñaaw njort, daldi 


ne ci xelam : «AA ! Man nag, maa ngi door a xam li 
ma jot ; dama tëx. Xamoon naa ne fii laay mujjeek 
Abdu». 


Noona, naka ñoom yaayam dem, muy fàttaliku 
coow li mu séqoon ak boroom këram, ba jële ci 
musiba mii : | 
- Dégén, sama garambubb bu bulo boobii di lonke, 
tilim na. Dama bëgg nga foot ko. 

- Nijaay, man de tey, sama yaram neexul dara ; 
xanaa bu Ayda wâccee, ma wax ko mu f6ot ko. 

- Waaw, man Ayda mooy sama soxna walla yow ? 
- Man kay nijaay maay sa soxna. Waaye dama defe 
ni, ndegam dama xaw a tawat, safi naa koo jox 
sama doom kay mu foot ko. Loolu dara nekku ci. ` 
Te sax nag nijaay, léegi bi ma Yalla dimbalee ba 
samay doom màgg, ba mën li ma mën, wax déggi 
Yâlla, war naa mën a noppalu tuuti ! 

- Ma ne, bégguma póotum Ayda, ndax xale yi seen 
liggéey du baax. Te yow sax, seetlu naa ni, ba nga 
dooree sa tukki bii, ba mënal sa bopp ba léegi, 
dangaa soppeeku ! 

- Yow kay nijaay, yaa ma bëgg a sosal rekk. Sama 
tukki bi nag, bés bu Yälla säkk nga tudd ko. Moone 
de jéndi bii may dem di jéndi mâàrsandiis di ñëw, 
di jaayaat, jubluwuma ci dara lu dul sunu nj jaboot 
gee ca lekkool ba bañ a ñàkk lenn lu jém ci ay 
téereek i karne luy gàllankoor seen njang. 

- AA ! Danga bëgg a wax ne man miy seen baay, 
jéndaluma leen ay jumtukaay ? 

- Loolu de nijaay, yaa ci yegg. 


Ba ko Dégén tontoo loolu, la jêg ca lal ba mu 
téddoon, daldi xëcc ab banam toog, won ko 
gannaaw, jàpp njaamburam ngir daw coow. 

Abdu ne ko : 

- Man ngay jaay dan naam. Tey ma won la ne man 
kenn du ma yab, rawatina jigéen. 


Noona, Dégén di waaj ajêg daw, wante balaa 
mu naan fiokket, la ko doxe gannaaw ne ko am 
talaata réll. 


Dësen nag, fi muy fâttalikoo xuloo boobu, bay 
naan ci xelam :« waaw ndax wax jii, jar na ñu mbe)j 
ma ba ma jële ci tëx ? Xanaa kay, kii dafa am lu 
mu ma dencaloon », ci la am ku duggsi ci néeg bi 
‘ñu ko dugal, indil ko reer, muy door a xam ne jant 
bi so na. 


Guddi gu jêkk 


Guddi gi mu jêkk a def ci loppitaal bi nag, ba 
lépp nee selaw, ñépp di nelaw, Dégén moom mënul 
fexe ba gémm bët. Muy walbatiku ci lal bi, ak a 
walbatikuwaat, xol bi jeex tàkk ` ba yagg rangooû 


yiy tuuru. Muy jooy, di jooy, di jooy ba xolam sedd ` 
mu ni ci xelam : < Hi de mooy li ñu naan cat du: 


wees. Céy bu démb doon tey, dinaa dégg li ma 
sama yaay daan wax. Li wolof njaay naan ` wasi 
mag dina yendu àll waaye du fanaan mukk, dëgg 
la ». 


Muy fâttaliku mook Ndey Jaw seenug ndaw. 
Noom Gaar, ñoo bokkoon benn koñ bu ñu naan 
Jaxaaw, seen ñaari kër jàäkkaarloo, ñu bokk benn 
daara ju ñu daan jange alxuraan. Su ñu wâccaan, 
ñuy fo, di defar seeni doomi sagar, di togg seeni 
ñami suuf, di paraaliin, di ay ak ñoom — seen. Nuy 
mâgg di ànd, di léttante ay taxañ ak i mëgg, ba ni 
ñu doone ay jang. Jamono yooyee, ku ci sa yaay 
yénniwaan, sa moroom dafa la daan gunge. Bu 
ñu daan dem ja ba nag, ñu ngi daan jaar ca tali 
Jaxaaw ba nga xam ne moom nga daan tällal ba 
yegg. Nuy jaar ci suufu garabi xay yi feesoon dell 
ca tali ba. Garab yooyee nag, am na ay jamono 
yoo xam ne day fees dell ak ay picc yu ñuy woowe 


xodd. Xodd yooyee nag, nit da daan dox ci suuíu . 


xay yi, solu ba jekk, di dox ba yagg rekk, ñu xayt 


ko, mu daw. Rawatina ñi nga xam ne dëkkuñu 
woon ci koñ bi. Ñooñu, da leen daan bett. Danga 
daan jékki-jékki rekk gis ku yuuxu daldi daw, nga 
xam ne picc yee ko ko def, su ko defee ñu koy 
reetaan naan ko : laay xodd yi tudde nañu la doom. 


Nuy dem ba nekk ay jang yu mat sëkk. Booba, 
ku ci nekk, Yâlla may na la taar boo xam ne, foo 
. Jaar ñu sopp la. Bu ñu andaan, nit ñi dañu leen 
daan xool ba yàgg ñu ne : «ii de mooy li ñu naan 
Yàllaay xam boole, ñaari xarit yii de mën nañoo 
ànd». 


Dégén dafa nekkoon diggi-bi nit, jekk, taaru, 
xees peca, karaw gi di daanu ci diggu ginnaaw gi. 
Moom nag, dafa jël ci baayam bi nga xam ne laal 
na ci Naar. 


Ndey Jaw am taxawaay, jekk moom it, taaru 
lool, mu ñuul ñuulaay bu rafet, gëñ yi weex tàll. 
Fi muy fattalikoo nag ba yegsi ci seenug njang, 
fekk boobu fajar jaa ngi dugg, ci la Dégén for bët. 


Ëllëg sa nag, mën nañu ne bés bu gaaw la ci 
Dégén, ndax wéetu ci benn yoon. Bi mu xéyee, 
gannaaw bi ñu ko indilee ndékki, ba seet ko, jox 
ko ay garabam, la ko nit ñi tàmbalee seetsi ba ni 
jant di sowe. Ba yoor-yoor di waaj a jot, la boroom 
këram yegsi ànd ak way-juram Soxna Xadi. La ñu 
fa toog lépp nag, Abdu moom mënul a siggi, ndax 

gàcce. Dafa sëgg rekk, ne yagg-yaggaral, mënul a 
fexe ba xool Dégén. 


Ba ñu fa toogee ay waxtu bay dem, Dégén daldi 
dénk goro bi njabootam ga ca kër ga. Moom nag, 
mere gi mu mere jëkkër ji ak jéppi gi mu ko jéppi | 
tax na ba, la mu fa toog lépp, tuddu ko, taasu ko. | 
Ba ñooûu demee, la yaay ja, Soxna Awa ñëw moom | 
it, toog fa ab diir sog a dem. 


| 

| 

Ba Dégén añee, ba noppalu, la Ndey Jaw duggsi, | 

mis tuuti, rakki Abdu yu jigéen yi mu bokkal kër | 

ñoom it yegsi. Ba ñu ñibbee ñoom ñépp, la doom | 

yi nga xam ne ñu ngi door a wàcc ca lekkool ba | 

' daldi ñëw ñoom it seetsi seen yaay. Noom nag, | 

Ayda la, miy mag, topp ci Faatma, topp ci Jatu mi | 
gén a tuuti ci jigéen ñi, ak séex yu gôor yi, Uséynu 

ak Asan. | 

| 

| 

| 

| 


Seen mag ñoom ñépp, di taawu Dégén, mooy 
Kadeer. Kadeer nag, ñéwul ndak nekku fi. Ma ngay 
jange ca daara ju mag ja ca Ndakaaru, ñu koy 
wax iniwersite. Ayda mi topp ci moom, mu ngi ci 
mujjeelu kalaasub liise, war a def eksame bu ñu | 
naan ci nasaraan bakkaloriyaa, mu rawe Denn | 
kalaas Faatma, moom it mu rawe Jatu benn | 
kalaas. Noom ñii nag, seen yaay dafa leen daan | 
nef, moo tax ku ne daanaka benn at nga mage ki 
topp ci yow. Séex yi, Uséynu ak Asan ñoom, 
kalaasu bërëwe lañuy def. 

“Njabootam gii yépp nag, Yàlla dafa def ñu bokk 
benn lekkool bu ñu naan liise Maalig Si, ndak Cees, 
benn Ise boobu rekk moo fa amagum. Ba xale yi 
duggsee, xolu Dégén dafa sedd guyy. Mu fâtte 
nagar wi mu ame woon ca saa sa, ngir mbéggeel 
gi mu am ci doom yi, ak nab gi mu nab ci ñoom, 
nga xam ne loolu rekk moo ko bàyyi seen kër baay, 
ki nga xam ne lu ne mun ko fay daj ci coono, ak 
nagar, ak tiis. Waaye loolu lépp dafa toogoon di ko 
muñ ngir njabootam, ba lii tey fekk ko fa. 


Xale yi nag, ku leen gis ni ñu tooge ci seen weti 
yaay, seen kanam yi ñagas lool, nga xam ne am 
nañu naqaru xol lool. Nu jigéen ñi sax, bi seen 
rangooû yiy tuuru teyatuñu ko. Noom nag, bés bu 
ne seen baay daan metital seen ndey, seen xol da 
daan jeex tàkk te daawuñu ko ñemee wone, ndax 
ragal gi ñu ragal seen baay. Ku ci daan jooy sax, 
danga daan nébbatu cib ruq ngir bañ mu gis la, 
sippi la ko. Bi jant bi di waaj a so nag, la Dégén ne 
doom yi ñu jêg ñibbi balaa muy guddi. Bi mu leen 
waxee loolu, mu gis ne sawaruñu ci, mu ne leen : 
- xam naa ne doylewuleen ci man, man tam it 
noonu. Wânte, war ngeen a jàngi seeni leson. 


Xale yi daldi jêg ak seen xol yu fees, ku ne di 
fomp ay rangooû. Mu dellu ne leen : 
- santleen Yälla. Maa ngi tédd fii, waaye maa ngi 
nii di wax ak yéen. Am na ñu têdd fii, ci loppitaal, 
ñoo xam ne, lii ma mën ak us néew, fekku leen ci. 

Léegi nag, déggleen lewte. Maa ngi leen di dénk | 
Yâlla buur bu màgg bi, ak Yonent bu tedd bi. Bu | 
ngeen àggee ci jamm ak salaam, nangeen jang bu | 
baas. Duma tàyyi mukk ci di leen ko wax. | 

| 


Naareelu guddi 
EE H guddi gi, ba ña ko seetsi woon ñépp 
ñibbee, mu wéet cib lalam, la xalaat ya dellusi. 
Mu dellu di fâttaliku mook Ndey Jaw ba ñu nekkee 
jang, ba tollu ci ñu leen daan bëgg. Booba saa, fu 
ñu jaaraan, waxambaane yi dañu daan bëgg a xam 
seeni kër ba seetsi leen, ngir seen taar. 

Muy fàttaliku, keroog ba muy jêkk a gis Abdu. 
Jamono yooyee, ñoom ak seeni moroom, powum 
sabar lañu xewaloon. Bu takkusaan jotaan, ñu 
` tuwaaletu ba jekk, ookaru, daldi dem ca lang ga, 
fecc ba doyal. 


Bu nu daan maye seen moroom tam it, guddi gi 
jiitu takk ga, ndaw siy waaj a séy, dafa daan maye 

tànnbéer. Keroog nag, dañoo solu ba jekk, mook 
 Ndee, di dem tànnbéer. Ci lañu dajeek Abdu, mu 
ànd ak benn xaritam. 


Ñu di leen xool, di leen xool, ba ñu won leen 
gannaaw, ñu di leen geestu, ba yàgg ñu muñ ko, 
mënatuñu ko, ñu waññeeku dab leen. Ba ñu 
waññeekoo, ñu nuyu leen, laaj leen seen tur ak 
seen kër, ne leen dinañu leen seetsi. 


Ca ëllëg sa, naka ñu julli takkusaan ba noppi, 
ca la Abdu ak Omar xarit ba yegsi kër ñoom Dégén. 
Ba ñu nuyoo waa kër ga ba noppi, ñu toog ca ban 
ya ñu leen joxoon, di waxtaan. Ca lañu jóge, 
daanaka ayu-bés bu ne ñu dellusi. 


Abdu moom daldi lal ngoro ca Dégén, Omar ca 
Ndey. Waaye, ba ñu demee ba yàgg, ci lañu xam 
ne Omar dafa am soxna, Ndey daldi génn ca saa 
sa ca ngoro ga, ndax jamono yooyu, moom dafa 
daan taamu ne bëggul boroom soxna, ngir ragal 
kujje. 


Nuy dem, di dem ba yagg, Ndey tam itam ab 
waay bu ñu naan Njaga. Noom ñépp nag, yenn 
saa yi, kêr ñoom Dégén lañu daan daje di attaaya, 
di defar seeni meew, di waxtaan. 


Abdu nag, dafa nekkoon nit ku yegg ca kow, am ` 


taxawaay, am jémm. Mu nekkoon ku bëéggoon 
Dégén, tabe, lu mu am yéene ko ko. Waaye amoon 
na jikko yoo xam ne, jaaxaloon na Soxna Awa, yaayi 
Dësen. Muy nagari deret, ak fiir, ak gaaw amer, 


Noom Dégén, taaru gi Du taaru woon, tax na ba 
waxambaane bu leen gisaan, ñëw seetsi leen. Bu 
ko defee, Abdu moom, bu fa dajewaan ak kenn 
rekk, daawul am jämm. 


Dafa daan toog ne patt, jàpp njaamburam, ` 


dootul oaan. Moom sax, naka jekk du nit ku bari 
wax, ku noppi la. Wânte, bu fa gisaan kenn la daan 
raw. Ba noppi, dafa daan mer a mer, ba buy ñibbi 
daawul tàggoo ; ñu ni déet, muy fél bunt yi. 


Benn bés nag, ba nga xamee Abdu defati na fa 
mêéninam ba noppi, Soxna Awa xaar ba ñépp dem, 
mu woo doomam ca néegam ne ko : 

- Dégén, wolof njaay nee na, ku la mag, épp lay 
sama xel ! | 

Dégén tontu yaay ja ne ko : 

- yaay, yow tam it, xam nga ne moos Abdu dafa 
fiir rekk waaye ku baas la, ku yéwén. ` 


Soxna sa ne ko : 

- loolu lépp umplewuma ko. Wànte kii, firaangeem 
gii dafa jéggi dayo. Te wolof njaay nee na, lu feeñ 
ci séy, nuyoo woon na ca ngoro ga, dañu koo feyul. 
Te kii kat, nii muy def, bu fi fekkee nit, di wone 
meram ak a fél i bunt, ragal naa, bés bu ngeen 
séyee, mu sonal la, mbaa sax mu lay d6or, ndax 
kat gis nga ni tam it ku am kâttan la. 

- Ey yaay ! Xam nga ne moos Abdu du ma door Te 
sax, bu ma séyee ak moom, kenn dootu ma ñemee 
seetsi, ba mu ciy für. 

- Loolu dëgg la. Waaye, «jikko ak boroom ` pax». 
Ba tax na, nagari deret gi mu nagari deret, bu 
ngeen séyee it, du tee mu wone ko ci beneen fänn. 
- Yaay daal, li ngay ragal lépp du am, ndax Abdu 
dafa maa bëgg. 

- Baax na. Man de, wax naa la li ma xam. Boo 
sàggantuwul nag, Ndey mii di sa xarit, dina la gên 
demin. Ndax Njaga ku baax la, ku neex deret, ku 
teey, te masul a dajeek benn jamaaleem, ba tax 
mu wone genn yiwadi, mbaa mu soppiku. 


Bi Dégén fàttalikoo ba yegsi ci waxtaanam 
woowee ak yaayam, mu wiccax boppam, daldi ne : 
- céy Yàlla ! lii de mooy li ñu naan réccu data 
wees. 

Noona, ci la ko nelaw fêkke. 

Naareelu bés bi Dégén def ci loppitaal bi, 


daanaka mook bi ko jiitoo yem. Xéy nañu seet ko, 
jox ko ay garabam, ba noppi, seen waa kër door a 
agsi seetsi ko ; Ndey noonu. Abdu moom, na mu 
daan def la ñéwewaat. Maanaam, toog rekk ak 
gàcceem, mënul fexe ba siggi xool Dégén. Noom 
Ayda ñoo fa mujj a ñëw, ba ñu waccee lekkool. 
Moo tax yàgguñu fa. | 


Ba mu wéetee moom rekk di xalaat nekkinam 
ca seen kër ba yàgg mu ne ci xelam : < séy xare la, 
saa yoo ca juree doom, jam nañu la. Mag ñee ko 
wax. Käddu gii nag, du jêg mukk ci sama xel. Muy 
kàddu gu déggu ` ndax man seetlu naa ni jigéen, 
keroog ba muy tàämbalee am benn doom, la 
coonoom ak naqaram di tàmbali. Na njabootam di 
yokku, coono gi gën a bari ca bur néegu séyam. 
Ndas booba, taaram dafay wàññeeku, muy jêm 
mag, rawatina nag, bu fekkee ne dafay nef ni man. 
Su ko defee, yëg ga ko boroom këram vëgoon ak 
cofeel ga mu amoon ci moom tàmbalee wäññeeku. 
Yâlla bu fekk nag, muy gôor gu ñàkk kéllére, te 
moo bari tey, dafay daldi fâtte démb ak fa ngeen 
jaaroon yépp, fâtte ne : sebet ndok la woon...Te 
tam it, ndox fa mu daan jaar, boo fa demee fekk fa 
tepp-tepp...Séy xare la, xare bu metti, ndax man 
mii tey, Hi ma dal nii, dara tegu ma ko lu dul séy. 
Moone de, am naa yaakaar ne séy naa séy bu rafet. 
Ndax, nekkuma ci lu dul jéem a dab sama 
bànneexu boroom kër, di wéy ci waawam, di moytu 

Ndas, nekkuma ci lu dul jéem a dab sama 
bänneexu boroom kër, di wéy ci waawam, di moytu 
lépp lu muy bañ, di toppatoo sama njaboot, ba 
taluma sax sama bopp, di toppatoo samay goro ak 
samay njëkke, di def la ma mën ngir bégal leen. 
Te terewul amuma ci benn ngërëm, xanaa kay ay 
metital ak i dóor». 


Netteelu guddi 


Bi Dégén di xalaat loolu ba yàgg, ci la gis ni guddi 
gi dugg na, mu fégg lalam tëdd. Waaye nelaw yi 
daw ko, xel ma dellooti démb. Ba nga xamee ne 
Soxna Awa woo na ko, ba waxtaan ak moom ba 
noppi, Abdu moom, nekk ca na mu meloon ba tey 
rekk, soppiwu ca dara. Nuy wéye noonu, di wéye 
noonu ba mu mat daanaka at. | 
Benn bés, yaayi Dégén bäyyi ba waa kër ga yépp 
tédd, mu ñëw fekk doom ji ca néegam ne ko: 
- Dësen, Faal Njaga Yaaram, dama ñëw ñu 
waxtaanati. Sa baay de, umplewoo ni dafa 
ällaaterete, waaye taxul muy toog ci kër gi, ndax 
tammu ko. Mu ngi ci garäpalaas yi rekk. Terewul 
nag, gis na dugg beek génn bi fi Abdu di def boobu 
ba léegi, ba tax na, mu ngi may laaj ay tänkam. 
Sa baay nag, xam nga ne amul benn caaxaan. Te 
fi mu nekk, mu ngi koy waaj a woo. Te bu boobaa, 
bu ko naan soxnaa ko tax ajêg, mu la koy may. 
Gis nga sa doomi baay yi nekkoon ci kër gi ñépp, 
yàggalul seeni mbir, ba fi mu ne nii, ñoom ñépp 
séyi nañu. Moo tax, yaay b6oy, xam nga ne man 
yow rekk laa am ci doom, te sa bânneex rekk laa 
bëgg, ba tax na su ma sañoon, booy dugg ci séy, 
mu doon séy bu baax, boo xam ne doo ko réccu 
mukk éllëg. Ndak séy kat du benn bés. Moo tax, 
Abdu mii kat, bu ma doon yow, nga dag ko, balaa 
la ko sa baay di may te tann keneen ku ko gên 
jikko, ndas tubaarkalla ñi la bëgg bari nahu. 

Dégén déglu yaayam ba mu noppi, ne ko : 

- yaay, nee naa la li ngay ragal lépp du am. Abdu, 
nii muy doxale du lenn lu dul mbêggeel gi mu am 
ci man ak xér gi mu xér ci man, ndak ku la bëgg 
moo lay fiire. Te man yaay, ñeneen ñi fiy ñëw ñépp 
bégguma ci kenn. Moom laa bëgg. 

- Dégén, jigéen, ki mu bëgg amul solo. Ki ko bëgg 
lay xool. Te man sa ndey, say nopp, bi ñu may 
may sa baay, xamuma ko woon sax, ba di ko bëgg. 
- Wânte yaay, dangay xam ne jamonño yooyu weesu 
na. 


Bi nga xamee ne Soxna Awa wax na ba sonn 
ménalu ko dara, mu ne ko: - 
- man de Njaay Jaata, jaaxle naa ci xaley tey, dëgër 
bopp gi ñu dëgër bopp. Léegi nag, dinaa wax Ndey 
miy sa karit mu waxtaan ak yow, ba xam dina la 
mënal dara. 


Ca éllëg sa, Soxna Awa mi nga xam ne du tàyyi 
mukk oer bëgg gi mu bëgg benn doomam bi ko 
Yâlla may, daldi demati ca kër ñoom Ndey, ngir 
.mu dimbali ko ci xarit bi. Bi nga xamee ne Ndey 
waxtaan naak Dégén, ba kooku xamal ko ne béggul 
keneen ku dul Abdu, moom it mu daldi faral xarit 
ba. Ndax ñoom ñaar kat, lu neex kenn ki, neex na 
ka ca des. 


Léegi nag, bi yaayi Dégén jéemee pexe yu ne, 
ménul a täggale doom jeek waayam ji, mu daldi ` 

toog jàpp ci Yalla. Teguñu ci lu yagg, Abdu mi nga 
xam ne léegi baayi Dégén woo na ko ba mu xamal 
ko ne tanki soxna ñoo ko yékkati, daldi yebal ay 
kilifaam, ñu ñaanalsi ko jabar. 


Noona, g6or gu ñàkk caaxaan ga, daldi leen may 
soxna, mu nekk lu tiis yaay Awa, waaye, li ñu naan 
ñàkk pexe, pexe la, mu nangu dogal bi. Bi nga 
xamee ne Dégén xel ma dellu na démb ba ca keroog 
bi ñu ko mayee, fa la ko nelaw songe. 


Ba suba jotee, ba Dégén jublu ci boppam ba 
noppi, ba ñu seet ko, mu génn doxantuji ci biir 
loppitaal bi, balaa mbokkam yee ñëw. 


Ba mu fuddee ay tànkam ba noppi, mu dellusi 


ca néegam. Nis tuuti, boroom këram daldi duggsi, 
nuyu ko, toog ci ab siis. Toogaay ba nag, mook ya 
ko jiitu woon ñoo yem. Dafa sëgg rekk ne patt- 
pattiiral. | 


Dégén itam, newu ko wow na, walla tooÿ na te 
naan ci xelam : < man de xam naa ne ñëw boo 
xam ne danga naan yagg rekk, ménuloo xool sax 
ka nga seetsi, balaacaag kay, nga ba ko ». 


Fa muy xalaate loolu, la Ndey yegsi. La mu fa 
toog lépp moom it, Abdu daanaka waxul ak moom 
ngir kersa ga mu am ca la mu def. Ndey it, Jàapp 
njaamburam, ndax moom tam it mere na ko, mere 

sekkare. Noona, Soxna Awa yitam duggsi. Naka la 
ko doom ji gis, fit wi ne réll, mu tiit, ndax ba li am 
amee ba tey, yaayam ak Abdu dajeeguñu woon.. 


La mu doon ragal nag, gis na ko, ndax bi soxna 

si yegsee ba gis goro bi, dafa ko faa romb, nuyu 
Ndey, nuyu doom ji, ba noppi dellusi tiim ko ca 
siis ba mu toog, daldi koy joqarbi ne ko: 
- Waawaaw, léegi de, xanaa sa xol sedd na, ba nga 
déoree sama doom ba mu mujje loppitaal. Fi mu 
ne nii nag, yaakaar nga ni am nga ndaîn. Yow de, 
doo rus. Ponkal mu tollu ni yow, wonoo sa doole ji 
< Say moroom, xanaa di ko won jigéen, rawatina sa 
soxna. 


Dégén nag, déggul li yaay ji di wax, waaye ni mu 
ko gise, xam na ne ci xuloo bu metti la nekk. Nu 
di ko jéem a dëfal mook Ndey, wänte ménaluñu 
ko dara. Mu taataar rekk ndax mer. 


Abdu moom, li muy wex wex ak li muy nagari 
deret lépp, dafa mel ni ku muuma, sêgg rekk ndak 
TUS. 


Soxna Awaa nga ko naan : 
- Waawaaw, yow sax de, Dégén mii dafa laa jomb, 
ndak jigéen ju mën a muñe ni moom, amatul ci 
seen jamono. Ba mu duggee ca seen kêr ga, ba 
sunu jonn Yàlla tey, nekkul ci jamm. Nga lakkal 
ko witt yaak sa waa kër, mu toog rekk di muñ ngir 

njaboot. Amalatuloo ko benn njarifi, muy yéeg ci 
woto yeek a wàcc, dëkk ci coono, lépp ngir seen 
njaboot bañ a nàkk dara, dimbaleetoo ko, xanaa 
di ko dóor, mel ni ku yor sa mbaam. 


Soxna si nag, li muy wax lépp, xamul ne mu ngi 
yuuxu ca kow ndax yaram wu tàng. 


Ndey jéem na koo téye ba tàyyi, ménalu ko dara. 
Ndekete coow laa ngay yegg ca biti. 


Noona, ci la waa loppitaal ba duggsee di laaj lu 
xew, ba noppi xamal leen ne Di ay nit ñu wopp ñoo 
fi tédd, te dañoo war a noppalu. 


Noona, ñu génne leen ca biti. 


Soxna Awa Njaay nag, li ñu nekk ca mbedd ma 
lépp, terewul moom, ma nga ca xuloo ba ba tey. 


Abdu moom, ngir bañ nit ñiy romb di leen 
xoolaat, bêgg soxna si noppi mu ne ko : 
- man kay maa too. Maa ngi leen di balu àq. Lu 
lépp seytaane rekk la. Su neexee Yalla dootul 
amati. 


Ba mu waxee loolu, defe ni day tane, ndekete 
dafay yokku. 


Goro ba ne ko: 

- xanaa yaay seytaane bi, yow mi def sa bopp 
malaaka, dëkk rekk ci yóbbu sama fitu doom ji. 
May wax nga naan yaa ngi balu ag ! Mas-sa dafa 
faj g‘om ? 


Abdu nag, xam ne soxna si moom fippu na, te 
kenn du ko teree wax li mu bëgg, mu dëgg ay tank 
yu dégér, yaay Awa topp ko di ko yakk lu mel ni 
xeme. 


Fu ñu jaar ca mbedd ma, ñu di leen xoolaat, 
mu naan ko : 
` - man miy ndeyam, ba nga xamee ne sonal ngeen 
ko witt, terewul daan naa ko muñloo ngir 
njabootam. Waaye nag, ba nga ca boolee di ko déor 
suba ak ngoon, guddeek bëccëg, ba noppi ma gis 
ne la ngay nekk muskällaf lépp, taxul nga soppiku 
benn yoon, laa ko daan wax mu génn ci séy bi, 
. jàpp ci Yälla ; mu dëgër bopp. Wânte bii yoon, na 
la leer ne, bu génnee loppitaal, xawma dina 
- déggateem déet, waaye dina la abal, ñibbisi ca kër 
ga, balaa nga koy rey muy pert ; ndax su boobaa, 
dañu naan rekk ndogal la. 


Abdu moom, li soxna si di wax lépp, mu ngi naan 

ci xelam ` «man de tey, dugg naa soxla. Dégén mii 

de réccu naa li ko sama loxo doon laale. Fi mu ne 

- nii nag, xawma nu may def ba mucc ci coow lii, ak 
xool yu metti yii ñu nuy xool ci mbedd mi». 

Fi muy xalaate loolu, ba yagg rekk, mu ni 
béxëérñet, daw daldi dugg ca kër ga mu jékk ajot, 
lagu fa. 


Noona, yaay Awa aw yoonu këram di ñibbi te 
.naan ko : 
- cim ! Doo rus sax. Ponkal mu tollu ni yow, di 
birdi-birdi ci mbedd mi, di wut foo rawe. 


Ba mu eggee këram nag, ba meram gif, muy 
xalaataat xas yi mu xas goro bi, ba yàgg mu ne ci 
xelam ` «léegi moom am naa jàämm, ndak la ma 
dencaloon ngôor si lépp ci sama xol, wax naa ko 
ko». 


Ba yàgg, na xelam delloo ca dawu Abdu ya, mu 
ne teqet di ree te naan : «aka ñàkk jom. Ba mu 
xamee ne fii lay mujje, tee mu woon a def jàmmr. 


Dégén moom, ba nga xamee ne liy am am na, 

ba ñu génne Abdook yaay ji, dafa daldi daanu ca 
kow xarit ba, di jooy ndax naqar te naan ko : 
- Abdu mii de, ñépp xam nañu ne baaxul. Waaye 
sama yaay mii itam doy na waar. Fi mu ne nii, bu 
xale yi yegsi woon ba dégg li tnu doon yakk seen 
baay, xawma lu muy wax. Xam naa ne mer na, 
wànte duma raw man mi tëdd fii. Moone terewul 
maa ngi ànd ak sama sago. Kon kay, tee moo def 
ni man. 


Ba mu waxee loolu ba noppi, Ndey xam ne lu 
mu ko wax itam du ko dégg, mu daldi koy lëng, taf 
ko ci kowam ngir défal ko. 


Bés boobu nag, goro Dégén ak njêkkeem yi 
ñëwuñu loppitaal seetsi ko. Mu foog ne Abdu moo 
leen nettali la fa xewoon, ñu am kersa. 


Doom yi nag, ba ñu wâccee lekkool lañu ñëw 
seetsi ko. Ba jant bi sowee, ba ñi seetsi woon ñi 
wopp ñi ci loppitaal bi ñépp ñibbi, la Dégén daldi 
reer, fëgg ab lalam, daldi tédd. 

Neenteelu guddi 


Naka mu wéet, tambalee xalaataat la xewoon 
ca bés ba : «sama yaay kañ, ni mu yàgge mere 
Abdu, xamoon naa ne seen daje dina tàng». Noona, 
xel ma dellu démb ; muy fàättaliku ba nga xamee 
ne baayam maye na ko, maye bu jamp te Abdu 
yônnee xaalis bu takku, di may gu jëkk ak warugar. 


Abdu ci jamono yooyu, mu ngi doon liggéeye ca 
Deppob Cees ba, nasaraan naan ko Sëmendèëfeer. 
Moom nag, mekanise la fa woon. Noo daan defar 
saxaar ya daan daw ca raay ba, boo xamee ne am 
na lu ca yàqu. | 


Dësen nag, ba koppar yi nëwee, dafa japp bésub 
gaawu, yëgal ko ay xaritam fas yéenee def ab yendu 
bu mag. Ca àjjuma ja, maanaam ba ñu nee suba 
la takk ga, moroomam yu bari dañoo daje ca kër 
ga. Nii di tànn ceeb, ñii di defar ay beñe, ku mel ni 
_Ndey moom ak ñeneen dem duggi mârse. Lépp 
ngir di waajal bés ba. Ca éllëg sa nag, waa kër ga 
dañoo teel ajêg. Ba ñu nekkee di baleek a fomp 
ak a rafetal kër ga, fekk na Dégén moom, di léttu 
ca géwél ya fanaansi woon ngir taaral ko. 


Dégén a ngi jekk ci bés bi jekk goo xam ne 
moroom yi, ku yegsi ba gis ko rekk daldi sarxolle. 
Nu ngi ko defaral bopp bi, ookar kanam gi, rêdd 
yéen vi ba ñu ñuul, mu sol ndoket ak dàll yu mboq. 

Bi yoor-yoor jotee, la kër ga fees dell ak nit. Mën 
nañu ne benn moroomu Dégén desul. Noona, ñoom 
Ndey séddale beñe yi, ñu jékke ca, tey xaar añ. Añ 
ya nag, fekk na booba géwél yi teg seeni mbana ba 
jublu ci. Booba, xale yaa nga lang ca bayaal ba ca 
buntu kër ga, misig ba ak sabar ya di rëkk, Dun 
fecc pecc mu metti. Ca loolu lañu nekk ba añ ya 
sotti. 


Añ ya nag, bu la ko kenn nettali : ceebu yàpp la 
ak ceebu jêni jaga yoo xam ne, yu ci gën a neex sa 
moroom nga ni yii. Ba nit Ai añee ba noppi, xale 
yu jigéen ya dellu seeni kër yeesalaati seeni 
tuwaalet. 


Dégén, boroom bés bi moom it, géwél ba defaraat 
ko ba mu gën a jekk. Mu ngi sol, bii yoon, àbbaaya 
bu weex boo xam ne dañoo berninaa baat ba ba 
mu fees, mu niroole ko ak dàll ya mu sol. Ba mu 
tuwaaletoo ci ngoon gi ba noppi, mu jubal mook 
Ndey ca kër ga ñu dalal bernde bi. Ba ñuy agsi, 
fekk na seen moroom ya solujiwaatoon jiitu leen 
fa, ñu taal misig bi, pecc mi mel ni tuq su bënn. 


Nis tuuti, ñu séddale ñam yi ak limonaat ji, ñu 


“lekk ba suur. Ba loolu weesoo, moroomi Dégén yi 


di jóg, kenn kenn, di ko fekk ca taabal ja mu 

toogoon, di ko jox li ñu koy yebe. - 
Taabal jaa nga ñu lal darab bu weex tàll, ñu teg 

ca ay butéelu limonaat, ak i palaati beñe, ak i tor- 

tóor yu bari. Bi timis weesoo, bernde ba tas, ku ne 
ñibbi sa kër. Bi xelu Dégén soree ca yendoom ba, 
ba dellusiwaat, la tambalee wóbbali, ba yàgg mu 
for bêt. Dafa nelaw tuuti rekk, gént roofu ko : mu 
ñibbi këram ak ay jooy yu metti, di kalaame Abdu, 
yaay ja di ko nax. Joo yooyee ñoo ko yee ci bi 
fajar di bêgg a jot. 


Noona, muy xalaat gént gi, ba yagg mu ne ci 
xelam : « gént jooy de moo gën ree, ndax nee nañu 
bänneex la. Xéy na bu ma génnee ci lii, dinaa jóge 
ci nagar wi ma dëkke, ba noppi Abdu may ma 
jamm >. 


Ca ëllëg sa, Ndey moo fa jiitu, and ak Njaga, 
boroom këram, mi doon xaar gaawu jot, mu mên 
koo seetsi. Ba ñuy ñibbi, Dégén daldi ne xarit bi : 
- Ndey, dama bëggoon nag, ndegam suba la dibéer, 
nga toog toppatoo sa kër, te noppaluwaale ci yoonu 
loppitaal bi, ndax bi ma fi nekkee ba léegi, 
jéllalewuloo benn bés. 


Naka mu wax loolu, zart bi yéngal bopp bi, fénati 
ngir xamal ko ne du ko def. Ndey nag, bu weesoo 
ñëw bi muy def bés bu ne, mu ngi ko booleek di 
togg di indi, mbaa muy yônnee ak di jénd ay 
banaana, ak i pom, ak i soräs. 


Bi Ndey demee mook boroom këram, goro Dégén 
moo duggsi ak ay njékkeem. Ñooñu dem, yaayaam 

ñëw, toog fa ba ñu añ ba noppi, noona sêt ya, ñoom 
Ayda fekk ko fa. Noom nag, bës boobu dañoo ap 
rekk tegu ci yoon wi, ndax duñu jang gaawu ci 
ngoon. Bi ñu fa fekkee seen maam, ñu bég lool, 
“nekk fa di bëre ak di kaf ak moom. Nis tuuti, seen 
maam dem, bàyyi leen ak seen yaay. 


Bi täkkusaan weesoo, ba jurôom-benni wastu 
di bëgg a jot, ba xale yi tàggu seen yaay bay dem, 
la Abdu yegsi. Moom nag, bés bii moo mujj a ñëw 
loppitaal. Naka la ko Dégén gis, ci la xam ne Abdu 
mii kat, li ko tax a yéex a ñëw tey mooy di daw 
yaay Awa. Moo tax mu xaar ba mu leer ko ni war 
naa ñibbi, muy door a agsi. Ñëw ba nag, ba léegi, 
amul benn soppiku ak ya ko jiitu woon. 


Ba mu toogee ne yagg ba ñi seetsi woon ñi wopp 
ñi war a dem, ci la tàggu jabar ji, daldi ñibbi. 


Naka la ko Dégén xool muy génn ak gàcceem, 
mu yërëm ko, ba yagg mu ne ca xelam : < man mii 
de, xam naa ne maa baax xol. Abdu mii, li ma daj 
lépp ci àddina ndax moom, ak lii mu ma yóbbe, 
ku ma fekk fii ma toog di ko yërëm, xawma lu mu 
war a wax. Lii de, bés bu ma juumoon ba nettali 
ko sama yaay, ci lay génne ci man ba fàww. Waye 
dama xam ne, lii mu def, réccu na ko lool te xamul 

nu mu koy defare, moo waral sëgg bii muy sëgg 
saa yu fi ñëwee, du ma mën a xoob. 


30 


Juróomeelu guddi 


Ci xalaat yooyu la Dégén nekk daanaka, ba bi 
muy reer, bay fégg lalam, bay tédd. Mu jéem a 
nelaw ba sonn, mënul a gémm bët ; mu dellu di 
fättaliku bernde ba ñu doon bernde mook zart 
ya, ba ñu ko mayee. 


Ba ñu jôgee ci loolu, dañu toog ay fan, Abdu 

daldi ne Soxna Awa dafa bêggoon Dégén séysi seen 
kër. Ba mu waxee loolu, goro ba tontu ne ko: 
- li nga wax de dëgg la. Ndax jigéen moom, bu ñu 
ko xasee ba maye dafa war a dem kër jékkëram, 
fas yéene séy séy bu rafet. Waaye nag, dama lay 
ñaan nga may ma mu toogaat fi ba ca kanam. Kam 
nga ne man moom rekk laa am, te bu demee, dinaa 
wéet lool. Ba noppi, dama koo bëgg a waajal balaa 
muy séyi. Moo tax ma lay ñaan nga may ma fii ak 
ay weer yu néew rekk, bu dee mên naa nekk. 


. Ba soxna si tontoo loolu goro bi, kooku itam daldi 
koy nangu. Dégén nag moom, xam na ne li tax 
yaay ji bañ mu séyi du lenn lu dul ragal mu wéet 
ak Abdu ngir naqari deretam gi. Noonu la Dégén 
nekke seen kër, boroom këram di ko fa fekk. 


Ba séy bi amee lu war a tollu ci ñetti weer, la ` 


yëg ag coppiku ci yaramam, ba noppi mu jékki- 
jékki tayal, ñu ni déet, foo ko fekk mu tëdd. Ba ko 
yaay ji seetloo, laaj ko, mu ne ko dafa xaw a feebar, 

boole ci dafay miir fu mu tollu. Yaay ji di ko xool, 
ba yàgg mu am ñaaw njort. 


Ba bés, Dégén génne ca biir néegam ak ay daw: 
Bala koo Soxna Awa di laaj lu xew, mu sëgg di 
waccu. Vaay ji bàyyi ba mu noppi mu ne ko : 

- Dégén, fan yii yépp yaa ngi tédd di jambat wopp. 
Nu ni déet, tey ngay waccu. Demal nga solu te 
ñéw ñu ànd kër doktoor ñu seet la. 

Ba ñu yeggee nag, lañu leen wak bettul soxna 
si, ndax xalaatoon na ko. Dégén dafa ëmb. Mu 
nekk xibaaru mbégte ci ñoom ñaar ñépp. Dégén 
nag, émb bu metti la ëmb. Daanaka bés bu ne ma 
nga ca lal ba, amatul benn njariñ. Léeg-léeg mu 
dem kër doktoor, ñu seet ko, mu dellusi. 


Ba mu demee nag ba sori, yaayam digal ko muy 
doxantuii, bu reeratee ba noppi. Mu di ko def guddi 
gu nekk ; Ndey, xarit bi, di ko gunge. Su ko defee, 
ñu jóge Jaxaaw tàllal tali mârse bi nga xam ne 
day leer näññ bu guddee, dox ba ca feccukaay ba 
ñu naan Sàngomaar, Jë] seen ndeyjoor, jéggi raay 
bi, romb fi ñu naan Farmasin-di-raay, SS ba 
Palaas-dé-faraas, door a waññeeku. 


Nuÿ dem ba Dégén dugg ci juréom-ñeenti 
weeram. Mu tàmbali di yêg metitu biir. Metit wi 
nag, dem na ba am ayu-bés. Ci la ko yaayam nee 
dafay loppanti. Genn guddi, mu yeewu ménatul a 
nelaw, ndax metit wuy gën a tar. 


Li ko jiitu, biir bi dafa doon def, bu mettee ba 
yàgg, mu bàyyi lu xaw a yàgg, mujj gi, metit wi di 
gén a jegeyoo, ñu ni déet, mu gën a räkkaaju. 


Noona, mu daldi yee Abdu mi nga xam ne guddi 


gu ne fa lay fanaan, kooku dem féggi Soxna Awa 
ñu daldi koy yébbu maternite. 

Ba ñu yeggee, ñu seet ko, ne leen mat gee 
tambali, waaye des na. Nu daldi yébbu Dégén ci 
ab néeg, téral ko fa. Mu nekk foofu ab diir, ñu 
toxal ko ci beneen néeg, yéegal ko ci ab taabal, 
téral ko, ñu pikkiir ko ñaari pikkiir, sampal ko 
butéel yu def garab. Mu jékki tuuti rekk, mel ni 
mbir mi dafa ko yëngal. Metit wa gën a ràkkaajooti 
ba mënatu koo muñ, mu ubbi gémmin gi daldi 
yuuxu ba fa baatam yem : 

- wóoy sama ndey, tey laay dee ! 


Saasfaam ya daldi ñëw tiim ko, di ko défal. Ni 
naan ko muñal, léegi mu jeex, ou naan ko tuddal 
Yàlla. Metit wa jékki jékkeeti gën a tar, mu yuuxooti 
daldi ne : 

- Laa ilaaha illa Laa. Yaa Latiif. 


Noona, am ay jigéen yu duggsi, sol ñoom it ay 
bulus, yuy liggéeye ca loppitaal ba, kenn ne ci : 
- xanaa masagul a am doom d 


Saasfaam ya ne ko déedéet ; mu teg ci : 
- ndeysaan, taaw la, moo tax kay mu sonne nii ! 


Dësen nag, la nit ñiy wax lépp, moom xamul fu 
mu féete ndax metit. Mu ngi ci diggante dund ak 


dee. 


Bu yëf yi demee ba mënatu koo muñ rekk, mu 
fégg gémminñ gi. 

_ Léeg-léeg mu jêg ca fa ñu ko têral, daldi toog, 
saasfaam ya téralaat ko te naan ko : 

- bul gaañ sa doom. Bàyyil jêg bi. Yaa ngi ci mat, 
te nii ngay def mën naa rey sax sa doom. Ëmb ak 
ni mu mettee, juróom-ñeenti weer ngay feebar, di 
miir, di waccu, loolu lépp weesu, ba nga xam ne 
léegi nga génn ci, bu neexee Yälla, nga bëgg a rey 
sa doom | 


Fi ñu ko waxe loolu ba muy jéem a muñ, la xéppe 
ndox ; noona saasfaam ya wêr ko ngir dimbali ko 
mu wasin. Nu nga ko naan : 

- puusal ! 

Muy puus, di puus, ñu naan ko : 

- puusal bu baax | 

Muy gën a puus, ñu naan ko : 

- puusaatal bu baax ! Bul sonal sa doom, ndax, 
moom it fi mu nekk nii, bëgg naa génn. 

Bii yoon nag, lañu ko mujj a wax puusal. 


Dafa boole la mu dese woon ci doole, daldi puus 
bu baax, di puus, ba boppu doom ji di génn, ñu 
naan ko doy na, muy puus, dégluwu leen ndax 
rekk yàkkamtee génn ci metit wi, di puus, ñu naan 
ko doy na, yaa ngi xotti sa bopp, muy door a bàyyi. 


Noona, ba nga xamee ne boppu doom ji génn 
na, saasfaam yi daldi ko xëcc, ni ko ñuxeet génne 
ko ci biiru yaay ji. Muy doom ju góor. 

Naka lañu ko génne, mu daldi yuuxu. Nu dagg 
lutt bi, toppatoo liir bi, peese ko, lêmês ko ci benn 
séru yaayam, daldi koy téral. 


Dégén moom, bi mu muccee, dañu ko mujj a 
ñaw, ndax xottiku gi mu xottiku ci puus bu metti 
bi. Naw bi nag metti na, waaye li mu jôge, ku ci 
jóge mën a muñ ab ñaw. Ba tax na, dafa tédd rekk, 
muñ ko ba mu yegg. 


Waaye, li mu tédd lépp, mu ngi naan ci xelam : 
«man de, yaakaaroon naa ne, tey, ällaaxira laay 
fanaani. Maa ngi sant Yälla bu baax, bi mu ma 
defalee ma mucc. Bu ma jôgee fii nag, li may jëkk 
a def mooy balu àq sama yaay, ndax lii kat, ku ci 
jaar, ba xam la sa way-jur dajoon, ca ba ngay 
ganesi àddina, war nga koo balu bu baax». 


Dégén nag, bi doom ji génnee, ba yuuxu, ba mu 
xool ko, mbégte ma mu am foofu, masu koo am, 
ba mu juddoo ba ca bés booba. Mbégte la moo 
xam ne kenn mënu koo natt. Ba tax na, daanaka 
dafa fâtte metitu wasin ga. Dégén nag, fa muy 
fàattalikoo ba yegsi ca ba mu amee doom, la ko 
nelaw fêkke. 


Ba suba teel jotee, la yeewu daldi ne ci xelam : 
< xaaral wallaay ma jêg, teel a toppatoo sama bopp, 
ndax tey bésub dibéer la. Nit ñi dañuy am jot, te 
xam naa ne ñi ma jotul woon a seetsi ñépp, tey 

lañuy ñéw. Waaye man de, li ma metti mooy su ` 
ñu ñëwee itam, li ñuy wax ak man, duma ci xam 
dara, ba daanaka dañuy xal a toog rekk ne patt, 
ba seen waxtu ñibbi jot, ñu dem. Lii lépp nag, 
Abdoo ma ko yóbbe — waaye, bayyi naa ko ak 
Yälla >. 


Na ko Dégén xalaate woon la ame. Bésub dibéer 
bi tax na ba ñi ko seetsi bari lool. Doom yi nag, 
ñoo fa jiitu, bi yoor-yoor jotee ; li ñu dul jang ci 
bés bee tax. Ba xale yi yegsee ba ci kanam, la Soxna 
Awa ñëw, toog fa ab diir, daldi dellu. Ndey yegsi, 
bi añ di waaj a jot, émbaale boolub añ bu mu ko 
yakkal, toog tuuti sog a ñibbi. 


Ba ngoon jotee nag la nit ñi tambaliwaat di ñëw. 
Doomi Ndey yi nga xam ne ñoom it dañu doon 
xaar bés bu ñu jàngiwul mën a seetsi seen tànta, 
daldi duggsi. Ndey nag, ñeenti bant yu jigéen la 
ko Yàlla may. Bi ñu ñëwee ba fekk fa ñoom Ayda, 
ñu daldi taal seen waxtaan. 


Ba waa kër Ndey yi ñibbee, xaritu Abdu yi ñoom 
it ñëw seetsi ko. Nu toogati tuuti, Soxna Kadi ak 
njékke Dégén yi daldi duggsi. 


Bi tàkkusaan weesoo, ba daanaka ñi seetsi woon 
Dégén ñépp dem, ba mu des doom yi, la seen baay 
duggsi. Mu toog fa ak ñoom ba timis di waaj a jot, 
ñu daldi and ñibbi. 


Bi ñépp demee, Dégén di xalaat fii ko seetsi woon 
ci bés bi ba yàgg, xel mi dem ci Abdu, ak Soxna 
Kadi goroom, ak njékkeem yi. Noona, mu ne ci 
xelam : < lii de mooy li wolof njaay di wax : xaar ba 
jaan dem, nga topp ci watit wi di door, Dama xam 
ne moos, ñii, li ma daj lépp ci seen kër gi, awma fa 
benn noflaay, dimbaliwuñu ma, faalewuñu ma, 
mayuñu ma jämm béccëg, mayuñu ma ko guddi, 
ñu ni déet ñu di ma tong, tey ñu xaar ba ma têdd 
fii ci loppitaal, ñuy door a naan ñu ngi may 
toppatoo, di jaabante bés bu ne. Yenn yi nag, dama 
yaakaar ne nattu Yälla la. Ndax man, sunu boroom 
dafa dogal ma am jékkër ju wex, ba noppi sama 
diggante ak ay mbokkam rattaxul. Tey jii, bu 
fekkoon sunu diggante neex, mën naa am sax ne 
duma yëg nagari deretu Abdu, te itam duma xat 
ca kër ga >. 

Jur6om-benneelu guddi 


Ci xalaat yooyu, la Dégén nekk ba ba muy tédd. 
Nelaw yi daw ko, mu dellooti ci pâttaliku ya. Ba 
mu muccee, dañu koo wäcce ca taabal ja, daldi 
koy teg ci ab puus-puus, uufal ko doomam, boole 
ko ak waay, mu delloo ko ca néeg ba ñu ko jékkoon 
a dugal, ba muy door a yegsi. Ci la Abdu ak yaayam 
door a gise doom ji, daldi bég lool. 


Soxna Awa nag, bi nga xamee ne dugal nañu 
Dégén ca saal dakusmaa ba, la dawoon dellu 
kéram, toggali ko ruy, door a dellusi. Nu toog fa 
mook Abdu wéttali ko ab diir sog a ñibbi. Foofu la 
nekk mook doomam, ba mu am juréomi fan, 
saasfaam yi di ko fa fekk di ko faj, am-di-jàmm yi 
di ko seeti, di ko indaaleel lu ne. 


Ba mu waree génn, ñu xamal ko ne, bu amee 
fukki fan ak juréom, lay dellusi ngir ñu dindi ñaw 
ba ñu ko ñawoon. Bi Dégén ñibbee nag, li mu jëkk 
a def mooy woolu Ndey, xaritam. Fekk na booba, 
Abdu yônnee na ruy bi, ñu teg ko ci logo Soxna 
Awa, maanaam koppar yi nga xam ne moom lañu 
war a ngéntee liir bi. Bi Ndey yegsee, Dégén xamal 
ko ne, ndegam mënagul a génn, dafa béggoon mu 
ànd ak yaayam, Soxna Awa, mârse jéndali ko li 
muy sol ci ngénte li, balaa muy gën a jamp. Ci 
loolu lañu nekk, maanaam di waajal bés bi, ba 
mu yegsi. | 

Bésu ngénte li nag ci suba si, kër ga dafa fees 
dell ak i nit, rawatina ay gôor, ñi ñéwoon ci tudd 
mi. Noonu, yelimaan ji daldi tudd liir bi, ne Abdu 
tudde na ko baayam Kadeer Gay. 

Bi ñu tuddee ba noppi, ñu séddale laax yi. Bi góor 
ñi lekkee ba noppi, ñu jox ku ne mbuusu beñe, 
genn wall gi daldi dellu seen kër. 


Ba ñu yakkee añ yi nag, balaa ñuy séddale, 
dañoo tibb b6oli bu fees dell, rënd ko bu baax, 
defar ko ba mu jekk, daldi koy yóbbu ci njëkkel 
Dégén lu jëkk li ñu naan Ayda ak gàngóoram, teg 
ci keesu limonaat. Bi loolu weesoo, ñu séddale añ 
yi, nit ñi añ ba suur, naan seen limonaat. Ba ñu 
noppee, xale yu g6or yi teg seen attaaya. 


Bi nga xamee ne julli nañu tàkkusaan ba noppi, 
Dégén solujiwaat ba jekk, daldi ñëw. ca làng ga 
moroom vi toog, ca bayaal ba ca seen buntu kër. 
Noonu, xarit yi tämbali di ko jox seeni ndawtal. 


. Nis tuuti, Ayda mi nga xam ne moom lañu ko 
may njëkke, yegsi moom it ca làng ga mook 
gàngóoram. Nu indaale walisu Dir bi, ñu daldi jublu 
ci péot mi. Walis ba nag, dara mànkewu ci. Muy 
ay yëre, dàll, sarbet, saabu, paanu sangu, diwu 
yaram, litkoloñ, potu sàmbur, séru njaago, 
mbootu, ba ci ay paketi lañset yi ñu war a wate liir 
bi, ak ay paketi bulo ak ay keppu yi war a jëm ci 
bàccum laytaay yi. Bi ñu yebbee walis bi ba noppi, 
Ayda daldi ciy teg koppar yu bari, ni moo ko féone 
jabaram, yékkatiwaat xaalis bu bari ne moo ko 
ndawtale cèmmiñam. 


Bi ko jottalikatam waxalee ba noppi, tantay 
Dégén ji nga xam ne moom lañu ko ndeyale moom 
it daldi Jë] li fa Ayda indi ci teraanga, xayma ko, 
ful ko ñaari yoon, delloo ko ko, ne jabaram moo 
ko ko terale. Bi loolu weesoo, ñu yebbil goro Dégén 
yi ak yeneen njékkeem yi ay piisi mbubb, teg ci ay 
koppar. 

Bi nga xamee ne póot mi noppi na, ñu yakk 
njoganal yi, joxaat Ayda wàllam, ak limonaat ji ñuy 
diigale mook ñi mu àndal... 


Ba ngénte la jeexee, Abdu mi doon xaar Dégén 
wasin, ba mu mën a soññaat Soxna Awa, ngir 
jabaram séysi, daldi waxtaanaat ak goro bi, xamal 
ko ne, bu sañoon Dégén séysi, gannaaw ngénte 
nañu ba noppi. 


Ba mu waxee loolu, soxna si xam ne amatul lay, 
mu daldi nangu, nangub ñàkk pexe. Nu jàpp bésub 
alxames jiy ñëw. ' 


Bi bésu séyi bi jotee, ba ñu war a tollu ci juróom- 
benni wastu, kër ñoom Dégén dafa fees dell ak i 
nit, rawatina moroomam yi ñëw di tàggatoo ak 
moom. Naka lañu julli timis, ñu yakk cere siim ji, 
nit ñi reer ba suur. 


Booba, woto bu mag bi war a yóbbu Dégén mu 
séyi, mook ñi koy gunge, mu ngi taxaw ci mbedd 
mi. 


Bi ñu reeree ba noppi, ñu muur Dégén ; waa 
kër ga, ak tànta ya, ak bàjjan ya, ak xarit ya fa 
teewoon ñépp daldi toog ca basa? ya ñu fa laloon 
ca diggu kër ga. Noonu, mbokk yi tambali di ko 
yedd. 

| | 


Tantaam ne ko : 
- Dégén, sa ndey gërëm na la. Sa baay wasi noppi. 
Boo yeggee ca sa kër, nanga fexe itam ba sa boroom 
kër gërëm la, ak say goro, ak képp koo fa fekk. 


Bâjjan ba jog : 
- Dégén, man de séy laa la yebe. Bu la Yälla y6bboo 
nag, bul door ndaw ña, xas mag ña. Nanga woyof 
toyy ni mbaxane, déggal sa jëkkër, gattal sa tank, 
gàttal sa lìmmiñ. 


Ba ku ne dee yedd ak a digal Dégén, fekk na 
moom ak yaay ja, ku ci ne fa nga toog, yaa ngay 
jooy ba say gët xonq. Ba waxtaan wa jeexee, ñu 
dëfal leen ba noppi, mu daldi dem nag ànd ak ñi 
koy gunge, dugg ca biir woto ba. 


Naka la woto ba déqi, ñu tàmbali di woy, ak a 
tëgg, ak a tàccu. Jappoo ko, ba ba ñuy yegg kër 
Abdu ca Garã-Cees. Ba ñu yegsee, ña nga fekk 
foofu itam fees dell ak i nit ñuy teeru séet bi. Fa 
lañu fekk xaritu Abdu yi, yaayam, ak jigéenam yi, 
ak seen yeneeni mbokk yu ñëw ngir bés bi. 


Ayda mooy njëkke Dégén, moo tax lu kooku 
xewle mu teew, waaye ma ngay séy ca Ndakaaru. 
Abdu nag, moom ak yaayam ak jigéenam yi ñoo 
dëkk. Benn doom bu góor la ci ndeyam, ba noppi, 
baayam dafa teel a faatu. 


44 


Dégén nag, fekku fa wujj mbaa wujju peccargo, 
waaye fekk na fa ay jeegu koñ bi, ñu ñëw ngir 
xaxar ko. Ca xaxar ya lañu nekk, di woy, di ko 
yakk lu ñaaw lu ne, ba ba ñuy joxe laax yi. 


Abdu ak Dégén nag, ba ñuy lekk seen wall, dañu 
leen boole muur ci benn sér. Bi ñu lekkee ba noppi, 
mbokki Dégén yi ak xaritam yi mu àndal naan ko 
«dawal». Mbokki Abdu vi itam naan kooku 
« dawal », ñuy daw ñoom ñaar, di jëkkante, ku ne 
bëgg a jiitu sa moroom ca kow lal ba, ndax nee 
nañu ku fa jêkk, yaay yilif sa moroom. Noona, Abdu 
daldi tëb rekk ne layy yéeg ca kow lal ba, xaritam 
yépp àndandoo yuuxu, ngir bég. Ñu nekk ca céetal 
ga, di bernde ba guddi gi xaaj, ñuy door a tëri. 


Bër set, ñu yenduwaat di bernde, di bernde ba 
jant bi so. Ci xalaat yooyu nag, la Dégén géje xam 
lu géej giy riir ndax gémméentu, ba yàgg mu ne 
këndën nelaw. 


Ca ëllëg sa, Dégén dafa biddanti. Ki nga xam ne 
moo leen di indil ndékki moo ko yee. Bi mu jógee, 
sangu, faju ba noppi, dafa daldi fas yéenee fudd 
ay tànkam. Naka la dox tuuti ci biir loppitaal bi, 
mu gis ay nit ñuy jooy, am ñu tëdd ci suuf ak ñu 
mel ni ñu leen di dëfal. Noona, mu gis ñuy génne 
ak nit ci benn nêeg, ku ñu sàng di ko puus. 


45 


Ni ko Dégén gise, mu daldi xam ne ak nit ku 
faatu la. Ci la nee ci kelam : « ñii di jooy de, 
ndeysaan, ay mbokkam lañu war a doon ». 


Noona, yaramam yépp di daw, àddinaam yépp 
tukki. Muy xalaat naan : « céy loppitaal, saa yoo fi 
duggee rekk, gis ay metit yu la fàttali Yälla buur 
bu mâgg bi. Lu mooy wone ne addina du dara, 
demal maa ngi ñëw rekk la. Nun ñépp de nii lañuy 
mujje. Moo tax, yenn jéf yu ñaaw yi, dara jaru ko 
fi. Bañ nañu ko ba, saa yu sa benn mbokk génnee 
àddina, dootuloo ci bëgg dara. Doomu aadama bu 
nekk nag, war nay def léeg-léeg muy dem ci 
loppitaal yi di seet ña fa tédd ak seeni metit, ndax 
xolam toj, mu muñ te xam ne fu nit nekk ci àddina, 
am na ku mu tane. Te yitam, ñu delloosi xel yi ci 
Yalla, ndak lu dul Yâlla, neen la, te àddina yàggul. 
Nuy jéem a moytu itam yenn ñaawtéef yi, ndas fii 
dara saxu fi, lépp a fiy jeex. Ndegam lépp ci ay 
nettali lay mujje, Yàlla nay doon nettali yu rafet >. 


Dégén nag, ci xalaat yooyu la nekk ba yagg mu 
daldi gàttal doxantu bi, dépp ngir yaram wu dee. 
Bi mu delloo néegam, mu têdd ci lalam, nekk ci 
xalaatu àddina yi, ba ni ko nit ñi tàmbalee seetsi. 
Bés bii nag, daanaka ñi ko daan seetsi rekk ñoo fa 
ñëw. Li ko wuutale ak yeneen bés yi mooy teewaayu 
Ayda, njëkkeem li jêge Ndakaaru ngir seetsi ko, bi 
mu yêgee mbir mi. 


46 


Bi mu ñëwee, ba gis Dégén tëdd, data daanu ci 
kowam di jooy rekk, ndax naqar ak gàcce. Ba ko 
Dégén défalee ba mu noppi, muy xultu, lu ne mu 
yakk ko Abdu. 


Dégén moom, di ko xool, déggul li muy wax, 
waaye xam na ne ci càmmiñ li la nekk. Noonu la 
Ayda nekke ca loppitaal ba ak ay jooyam ak i 
xultoom, ba wastu ñibbeem jot, mu tàggu Dégén, 
daldi koy jox koppar yi mu ko seetsee woon, door 
a dem. Bi mu ñibbee, Dégén di xoolaat xaalis bi 
ba yagg mu ne ci xelam : < xaalis bi de, li muy 
neex neex, nekkoon ca sama kër ga di dégg, ba 
noppi nekk ak sama njaboot ga, moo ma ko dagal >. 


Noona, fi xalaatam yegge ci njabootam, xel mi 
dem ci Kadeer ma ca Ndakaaru, mu naan Yälla 
bumu yëg moom it yëf yi, ndegam Ayda ma mu 
bokkal dékk yég na ko. Muy xalaat ne taawam bi 
de, kon dina am lu ko metti lool, ndax léegi magum 
jémm la, te boo saggantuwul dina mere baay bi ; 
Yàlla bumu jote sax ak moom. 


Dégén nag, ni ko ki leen di indil ndékki yeewe 
woon ca suba, noona la ko ki leen di indil reer 
bette. Bés bi dafa gaaw ci moom lool, ba bi jant bi 
di so yëgu ko. Bi mu reeree ba noppi, mu fégg 
lalam, tédd. | 

Juróom-ñaareelu guddi 


Kel ma dellooti démb, bayyiwu ko mu nelaw. Ba 
Dégén séyee, ba ñu céetal ba noppi, ñi ko gunge 
woon ñépp dañoo daldi ñibbi. Mu wéet ak boroom 
kéram, ak goroom, ak i njëékkeem. Foofu nag la 
coono Dégén tâmbalee. 


Abdu, bu xéyee dem liggéeyi, mu des fa ak 
Kadeer doomam ak waa kër ga. Liir bi nag, dafa 
wex a wex ba jaaxal yaay ji. Bu guddee, du nelaw 
ak ay jooy. Daanaka, bu fajar di Dëse a jot lay 
door a nelaw. Ci la Dégén di tambali moom it di 
for bët, su ko defee, nis tuuti suba jot, mu jêg. Bu 
yeewoo, jublu ci bàccum laytaay yi, gaawantu nekk 
ci liggéey yu sew yi ci kër gi, maanaam raxas ndab 
ak ñoom seen, balaa Kadeer di yeewu. 


Su kooku yeewoo, mu nampal ko, sang ko, mu 
delluwaat ci ay nelawam. Dégén nag, bu ko 
téralaatee ba noppi, dafay daldi gaawantu sangu 
moom it, dénk ko njëkke yi ngir ñu déglul ko ko, 
mu daw marse, dellusi taal añ. 


Bi nga xamee ne añ bi mu ngi waaj a sotti, ci la 
Kadeer di yeewuwaat, ngir bëgg a nàmp. Su ko ` 
Dégén nâmpalee ba noppi, gannaaw xam na ne, 
su ko téralaatee, du nangu ndax dafa teel a tàmm 
loko, ba nelaw rekk moo koy booleek lal, mu daldi 
koy yóbbu ci njëkke yi, ba yeggale añam. 

Bu ñuy añ nag, Dégén du xam lu muy lekk ndak 
ay yuuxu, mu boole ko ak ñàkk nelaw, ak coono. 
Su ko defee, mu mos tuuti ci añ bi daldi jêg, ndak 
biir bu dee. Bu ñépp añee, ba Abdu gont, ba waa 
kër ga yépp tédd di noppalu, Dégén gàddu doom ji 
rekk di dajjant ndax gémméentu, di nax ak a 
nàmpal ba ba muy nelawaat. Fekk booba wastu 
taal reer jot, mu téral ko, dellu ca waañam. 


Kadeer nag, wek gi mu wex, ku ñëw ca kër ga 
ne Dégén, bu amee ñetti weer dina weqi ` waaye 
wexaayu Kadeer moom, romb na foofu ñu ko 
àppoon. Dem na ba am juróom-benni weer te tey 
la waalo gén a aay. 


Dégén nag, tambali na di jeex ba ku ko gis di ko 
wax ; ndax nàämpalu g6or ni mu mettee, ñu ni déet 
mu am doom ju wex. Noonu la nekke ba yagg, 
muy yËg yaram wu nagari, muy xalaat ne coono bi 
mu nekke la. 


Njékkeem yi ñoom, ñaar ñi danuy jang lekkool, 
moo tax bés yi ñu dul jàngi lañu koy mën a dimbali 
ci kër gi. 


Ki ci des moom, di seen mag, jängatul. Bu xéyee 
nag, li mu koy dimbalee mooy bale diggu kër gi ak 
néegu yaayam ak seen néeg moom ak ay rakkam. 
Léeg-léeg mu téyeel ko Kadeer, bu kooku yeewoo 
fekk mu japp. 

Dégén nag, li yaramam di nagari lépp, mu ngi 
ko boole ak di liggéey liggéeyam yépp, mênul fexe 
ba noppalu. 


Mu naan ci xelam : « man de coono bii ma nekke, 
ñu ni déet ma xaw a feebar te ménumaa tédd, bu 
fekkoon sax Kadeer fer, dama koy y6bbu ca sama 
yaay ba mën a noppalu tuuti >. 


Dégén nekke noonu, ba yàgg muy waccu. Yälla 
def muy bés bu Abdu xéyul, mu ne ko ma ngay 
dem loppitaal ndax yaakaar na ne dafa sibbiru. Bi 
mu ko xamalee waa kër ga, ngir ñu wuutu ko ci 
liggéeyu kër gi, mu aw yoonu loppitaal. 


Ba mu yeggee nag, ba ñu seet ko, la ñu ko wax 
dafa mel ni dañu koo door yat. Li ko waral mooy, 
dafa defe ne woon ne dafa sibbiru, ndekete yóo 
dafa êmb. 


Muy nef bu metti, ndak doom ji feragul sax. Bi 
muy ñibbi nag, xamul fu mu féete ndak bopp bu 
téju. Muy xalaat ne coono bi mu nekke, bu ci tegee 
nef, xamul fu mu koy waxeji. Ba mu yeggee seen 
kër, ba yëgal leen xibaar bi, goro ba moom, dafa 
mel ni ku ci bégul. 


Noom ñaar nag, seen diggante rattaxewul na mu 
ware. Loolu nag, jiitu na séyam ak Abdu. 


Soxna Kadi, li mu bêggoon mooy Abdu séy ak 
benn doomu bàjjanam bu nekk ca ab dékk bu ñu 
naan Kombol. 


Waaye Abdu moom sawaru ci woon, ndak nee 
na séyu mbokk, buy tas, mbokk ga di tas. Ci 
jamono yooyu la gis Dësen, mu luqi bëtam, loolu 
yokk a tax waxul ca doomu bajjan ba dara. Muy 
lu tiis soxna si. 


Bi nga xamee ne lu ne soxna si wax na ko, 
doomam Kamal ko ne bëggul kooku, Dégén la 
bëgg ` terewul bi ñu séyee itam, mu topp ci noppi 
doom ji di ko wax mu jël kooku ñaareel. 


Abdu nag, saa yu ko yaay ji waxee ba noppi, mu 
Kamal ko ne amul wërsëgu takk ñaari jabar. 


Loolu nag di lu naqari Soxna Xadi, mu xaw cee 
dammal xef Dégén. Dina maslaa rekk ak moom, 
waaye defu ko lool ci xolam. Bu sañoon, seen 
mbokk mi mooy séysi ci kër gi. 


Loolu nag moo waral, bi mu yêgee ne Dégén dafa 
émbaat, daanaka tegu ci baat, ba yàgg mu dugg 
ca néegam, fas kanamam. Foofu nag la Dégén 
tàmbalee jaaxle. Muy xalaat ne dékkam ak goroom 
dina metti. 

Bi mu duggee ci néegam moom it, mu toog japp 
ci bopp bi, di xalaat nu mu war a def. Mu naan 
ndax dafa war a yóbbu Kadeer ci yaayam, gannaaw 
ëmbaat na, te fu mu jaar fer, te itam bu bëggee 
boole loolu lépp ak liggéeyu këram dina doy waar. 


Kel mi di werante ba yagg mu ni moom daal 
néegul loolu, ndax doom ji amul lu dul juróom- 
ñaari weer. Kon nag, na xaar ba Yälla defal ko 
Jàmm ba mu wasin, mu door koo yébbu ca yaayam. 


Noonu la Dégén nekke ak ëmbam, vor doomam 
ak këram, léeg-léeg mu dem wisit dellusi. 


Ba benn bés, am xariti Ndey bu ñëw seetsi ko ; 
ci seen waxtaan, mu xamal ko ne Njaga dafa koy 
waaj a ñaansi jabar. Dégén won ko mbégte mu 
réy ci loolu, ndax ni mu deme ak xarit bi ; te li mu 
yéene boppam rekk la ko yéene. 


Waaye mbégte mi yemul foofu, ndax mu ngi naan 
ci xelam, ndak Yàlla mu mën a rëcc dem yenduji 
Jaxaaw, ba noppalu tuuti, gisanteek yaayam mi 
mu namm lool. Nga xam ne, bi mu séyee ba tey, 
amul benn jot ju mu mën a deme seen kër, ni mu 
ko bëgge. Moo tax mu yàkkamti bés bi ñëw, ba 
. mu mën a wWaxtaan ak yaayam bu baax. 


Ci pâttaliku yooyu, la Dégén nelawe, fekk guddi 
gi xaaj. : 


Ca ëllëg sa nag, di jur6om-ñaareelu bés bi Dégén 
def ci loppitaal bi, dafa yeewu lu yagg, tédd di xalaat 
boppam. 


Mu naan ci xelam : «def naa fi ayu-bés te ba 
léegi amul benn soppiku ci man ndax sama nopp 
yi tanewuñu ; mbaa du dama naratul a déggati ci 
addina h. 


Noona, mu wiccax bopp bi daldi ne : 

- man de, muñ gi ma toogoon di ko muñ ca kër ga, 
maa ngi werante tey ndak jar na ko am déet. Ndax 
waruma woon a topp sama waxi yaay, ba nga 
xamee ne sonn naa lool, mu yërëm ma ba ni ma 
naa ñibbisi suñu kër jàpp ci Yàlla ? Yaakaar naa 
ne, su ma ko déglu woon, duma yegsi fii tey. Waaye 
li ma doon bañ, moo di dem bàyyi sama njaboot 
gannaaw, ñuy tumuranke, mbaa ñu nekk ci mbedd 
yi di taxawaalu, duñu toppatoo seen njang, éllëg 
seen moroom yépp tekki, ñu des. Dem naa sak ba 
sama yaay naan ma : 

- yow de, li nga nekke, dama defe ni teyuloo ko ; 
Abdu mii, xanaa dafa la liggéey ba nga xam ne 
mënuloo koo bayyi, ndax sonal gi mu la sonal 
moom ak ay mbokkam te mënuloo fexe ba jôge fa 
jaaxal na ma ! 


Su ko defee, li ma ko daan tontu mooy : 


- man de yaay, fi ma nekk nii séyalatuma Abdu, 
sama njaboot laay séyal ! Ndax kat, dama defe ni 

jigéen, bu demee ba jaboot, lu mu mën a daj ca 
këram itam, war naa bayyi xel ci ay doomam ak 
seen éllëg, bañ a rekk dem yoonam wuti noflaay, 
fatte leen. Man de Dégén, bokkuma ci jigéen ñiy 
def loolu, ndax néeguma ko. Sama xol nag, jeex 
na tàkk ci li ma dal ak ñàkk a dégg gi ma dab, te 
kenn tegu ma ko, ku dul sama boroom kër, ba tax 
maa ngi saalit. Maa ngi ciy balu sama boroom. 
Waaye, muñ ga ma doon muñ, xam naa ne am na 
ci fànn bu mu ko jare, ndax Yàlla may na ma dund 
ak kàttan, ba ma mën a yar samay doom, di leen 
tette ba ñu màgg, di toppatoo seen njàng, di leen 
xamal ne jàng rekk mooy tax ëllëg ñu tekki ba 
mënal seen bopp, mën a dimbali seeni way-jur. 


Noona la Dégén nekke ci xalaat yi ba yàgg, mu 
gis leer gi muy dugg ci néeg ba ; moo ko fàttali ne 
bër set na. 


Abdu moo fa jiitu ak ëmbub banaanaam ak 
soräs. Moom nag, ba fa Dégén nekkee ba tey, bés 
buy ñëw indi ab ëmb bu mu koy neexale, ndax 
gàcceem gi. Bu ko ko joxee ba noppi, daldi toog 
cib ruqam sëgg. 


Ndey moo ci topp ; ba yagg yaayu Dégén, Soxna 
Awa ñëw. Naka mu yegsi, gis goro bi, romb ko fa, 
nuyu Ndey ak doom ji, daldi toog jàpp 
njaamburam. 


Noona, néeg bi ne selaw, kenn waxul. Nu nekke 
noonu ba yâgg, Soxna Awa, ngir mere gi mu mere 
goro bi ba léegi, daldi tàggoo ñibbi. 


Ba mu demee, Dégén daldi noyyiwaat bu baax, 
ndax ragal gi mu doon ragal yaayam dalati ci kow 
Abdu. 


Jurôom-ñetteelu guddi 


Gannaaw ba nit ñi ko seetsi woon ñépp demee, 
la Dégén dellu ci wéetaayam. Li mu nekk ci waajub 
tédd lépp, mu ngiy fàttalikooti démb. Bi nga xamee 
ne jàpp nañu bés bi ñu war a maye Ndey xaritam, 
ba Dégén war a dem ca yendu ba, la coow li tämbali 
ca kër ga. 


Dafa taggu Abdu, ba kooku bàyyi ko, mu yégal 
ko goro bi, xamal ko ne dafay yenduji Jaxaaw, 
kooku ne ko na toog ba taal añ ba noppi, door a 
dem. Bi mu waxee loolu, Dégén ne ko na ko xale 
yi dimbali taalal ko, ndax digganteem ak Ndey, bu 
sañoon, dafay teel a dem ca bésam ba, feyi ko 
boram. Ndas kat, ba ñu dalee and ba tey, lépp lu 
mu mas a xewle, Ndey moo fay jiitu, jàpple ko ba 
mu jeex. 


Ba mu waxee ba noppi, goro bi ne ko : ` 
- sa xarit bi, booba dafa amoon jot, ndax jang la. 
Bokkuleen, yéen ñaar, yow dangay séy | 


Dégén tontu, ne ko : 
- Joolu de dëgg la. Moo tax bi ma séysee ba léegi, 
daanaka génnuma kër gi ; du kër ñoom Ndey, du 
suñu kër, du fenn fu ma ci dem ñaari yoon. Waaye 
ndegam dañu koy maye tey, na ma xale yi dimbali 
rekk toggal ma ba ma ñëw ! 


Lépp lu Dégén mën a wax itam, taxul goro bi 
ànd ak moom. Noona, Abdu dégg was ji, daldi ñëw 
ne yaay ji na ko bàyyi mu dem, ndax Ndey xaritu 
benn bakkanam la, te xale yi ci kër gi mên nañoo 
togg. Ba Abdu waxee loolu, soxna si mer, ne wërëñ 
dugg ci néegam. 


Dégén itam gaawantu defar Kadeer, daldi solu 
ba noppi, gàäddu doomam dem. Bi mu yeggee 
Jaxaaw, mu jëkk a jaar seen kër, ngir bayyi fa 
‘Kadeer, waxtaanaat ak yaayam. 


Naka la ko Soxna Awa gis, ne ko : 
- kii du Dégén. Ey Faal Njaga, na nga def. Namm 
naa la. Ndekete ou nga mën a muñe sa yaay. Bi 
nga séyee ba tey, juróom-ñaari weer, benn yoon 
rekk nga ma seetsi | 


Mu tontu, ne ko : | 

- ey yaay, xam nga ne moos loolu ñàkk pexe moo 
ko waral. Bu ma sañoon, bés bu ne nga gis ma, 
waaye dama amul benn jot. Xam nga ne yor doom 
rekk dafa doy liggéey. Ba noppi, bu ma xéyee nekk 
ci liggéeyu kër ga ba jant bi so. Moo tax mênumaa 
dem fenn. 

- Man kay dama lay tooñ rekk, waaye xam naa 
loolu. Séy nag moo mel noonu. Toogal sa kër, def 
sa warugar ba mu mat sëkk, moo ma génal ! Su 
ma la gisul itam, te di la dégg ci jamm rekk, mu 
baax. Te man, lii laa doon ñaan Yàlla, dund ba 

nga am jëkkër, ba séyi ci jàmm. Sa liggéeyi kër 
nag, bu ci xaar kenn. Boo gisee ku la dimbali baax 
na, boo ko gisul, nga g6or-g6orlu teel cee jublu. 
Boo yeggalee, tédd, noppal say yax. Man nag, woto 
yi ñu ngi fi. Saa yu ma la nammee, dinaa la seetsi. 
Waaw, ma xool nag Kadeer sama jëkkër ji, ndak 
mu ngi rafet ! Naka la def, mbaa wexaay bi mu ngi 
wàññeeku ? 

- kii de yaay, mu ngi ca na woon ba tey. Ba léegi 
duma nelaw guddi ! | 

- Moom de, bu feroon sax, nga indil ma ko, ma aw 
la, su ko defee mu wéttaliwaale ma. 

- Yow de yaay yëguloo li xew. Kii de fer na, ndax 
dama ëmb. 


Bi Dégén di wax loolu, yaay Ji gis na ni muy 
ñagasale kanam gi. Mu ne ko : 
- Alhamdu li Laahi Rabil aalamiina. Ma sant Yalla 
bu baas ` waaye yow de, ni ma la gise, dafa mel ni 
sa émb bi béguloo ci lool. 
- Ey yaay, coono gi ma nekke, ba noppi teg ci 
émbaat xaat, xam nga ne moos metti na. 
- Yéen xaley tey yi, dangeen tayel rekk. Wânte lii 
nga am, am na sa moroom yoo xam ne, ñu ngi ne 
siiw bëgg cee jot, mu té leen, fu ne ñu dugg fa di 
ñaanlu. Am na ñu séy ba xéy dee, te doom toppu 
leen ca. Man mii di sa ndey itam, maa ngi nii, yow 
rekk la ma Yälla dénk. Moone bu ma sañoon duma 
yem foofu. Waaye loolu la Yälla dogal. Kon nag, 
delloosil sa xel, te sant sa boroom. Kadeer mii nag, 

bu dee moo la jaaxal, ndegam fer na, danga ma 
koy indil. 

- Yaay de sonn naa lool, waaye Kadeer dafa tuuti, 
te kon dafa may wéetal, xaaral ba mu am sax boog 
at, ma indi ko. Man sax de yaay, am na leneen lu 
ma jaaxal, muy Soxna Kadi. Moom de, bi mu yëgee 
sama émb bi ba tey, dafa ma dammal xef. Tey sax, 
bi ma Abdu bàyyee ma yendusi, xaw na faa indi 
coow. Loolu lépp nag, yaakaar naa ne seen mbokk 
mi mu bëgg mu séysi fa moo ko waral. 

- Yow daal Faal, li ma lay digal mooy, bu kooku 
ñëwee ak bu ñéwul yépp, bu ci sa yoon nekk. 
Toppatool sa séy ni mu ware, jämmool ak ña ca 
kër ga ñépp. Te bumu yàgg mukk ba nga 
tontonteek sa goro, mbaa nga jote ak moom. Ndax 
sa kilifa la, mooy sa way-juru boroom kër. Nanga 
ko jàppe ni nga ma jàppe man miy sa ndey, nga 
xam ne masuloo maa jàll benn baat. Te wolof njaay 
dafa ne « liggéeyu ndey : añub doom ». Loo liggéey 
ca sa kër jékkër rekk la la Yälla di fey ci sa njaboot. 
- Waaw baax na. Li nga wax lépp dégg naa ko, 
léegi nag maa ngi yegg ca takk ga. 


Ba Dégén yendoo kër ñoom Ndey, jäpple ko ba 
xew ma tas, mu dellu seen kër, Jë] doomam daldi 
tàggoo. 


Ba muy dem, yaay ji gunge ko ba ca yoon wa, 
mu ne ko : 
- nanga bàyyi xel ci li ma la wax. Boo demee, bul 


xuloo, bul xeex. Man miy sa ndey, yarewuma la 
loolu. Ku la mën di wax dara ak lu mu mën a doon, 
bul tontu, rawatina sa goro. Man nag, maa ngi 
yem fii. Jélal woto te daw ñibbi, balaa muy gën a 
guddi. Dénk naa la Yälla buur bu mâgg bi. 


Bi Dësen di fàttaliku ba yegsi ci fi muy tàggatoo 
ak yaayam, la xel mi tambalee jaxasoo, ndax 
gémméentu. Yëgul sax ba muy nelaw. 


Ca ellëg sa, di juro6om-ñetteelu fan yi mu def ci 
loppitaal bi, yaayu Dégén, Soxna Awa, ak yaayu 
boroom këram, Soxna Kadi, ñoo fa daje, seetsi ko. 
Ni ñu fa dajee nag, neexul Dégén. 


Ndax ni mu leen gise, goro bi mu ngi jéem a 
maslaa ak yaayam, waaye kooku moom, dafa koo 
mere moom it te nébbu ci dara, ba tax na, dafa ne 
fóññ-fóññaaral, fas kanamam ba mu dëgër, toog 
jàpp njaamburam. 


Noona, Dégén naan ci xelam : < Yàlla baax na, 
ba nga xamee ne, keroog ba sama yaay di xuloo 
ak Abdu, waa loppitaal bi dañu leen génne woon. 
Bu dul woon loolu, li ma leer mooy tey dina 
xuloowaat ak Soxna Xadi. Te kii, ni ma ko gise nii, 
moom it gàcce mu ngi koy bëgg a rey >. 


Kersa gi mu àndal tax na ba, ba nga xamee ne 
jéem naa wax ak Soxna Awa ba tàyyi, kooku bañ 

. koo xoromal, dafa gattal seetsi bi, daldi tàggoo 
ñibbi. Ba loolu weesoo, ba ñu wéet mook yaayam, 
la doktoor ba duggsi. 


Duggseem bi nag, jaaxaloon na Dégén, ndax fekk 
na mu ñéwoon ca suba, ba seet ko ba noppi. 
Noona, mu nuyoo ak Soxna Awa, wax ak moom lu 
xaw a yàgg, door a geestu Dégén, di ko jéem a 
Kamal li ko indiwaat ci ay liyaar. Moom nag, bi mu 
fi nekkee ba tey, noonu la doktoor bi di waxe ak 
moom, ba daanaka léegi, saa yu ko liyaaree, mu 
xam li mu ko bëgg a wax. 


Bi mu ko liyaaree nag ba noppi, la Dégén xam 
ne dañu koy waaj a yóbbu ci beneen loppitaal bu 
gén a mag, bu nekk ca Ndakaaru, ngir ñu jéem 
faa faji nopp yi. 


Bi doktoor ba demee, ba yaayam ñibbi, ba doom 
yi fay mujj a ñëw dem, la leen Dégén yëgal xibaar 
bi, ba noppi ne leen, bu ñu yeggee, nañu ko wax 
seen baay, ndax bi ko ko doktoor bi di xamal, fekk 
na mu ñëw ba dem. Mu dellu ne leen ñu dem itam 
kër Ndey xamali ko ko. 


Ba mu waxee ba noppi, la xale yi yépp daanu ci 
kowam di jooy. Mu di leen défal, di leen yedd, naan 
leen : 

- ne woon naa leen ngeen sant Yalla. Ndax fii ma 
tédd, tane naa fi ñu bari. Kon nag, muñleen ; maa 

ngi dem Ndakaaru, te xawma kañ laay ñëw. 
Nangeen góor-góorlu ci seen njang, jàppoo, nekk 
benn. Maa ngi leen di dénk Yàlla buur bu baas bi. 
Te na leen leer ni, fu ma mën di nekk ci àddina, 
sama xel ak sama xol du jêg ci yéen. Te bés bu 
Yalla sàkk ma di leen ñaanal. 


Bi xale yi ñibbee nag, ba Dégén wéet, mu naan 
` ci xelam : < céy Yälla ! Abdu moo gàddu sama àq 
dëgg-dëgg ! Man de, yaakaar naa ne, sama coono 
ci àddina narul a jeex mukk. Dama xam ne moos, 
ni ma sonne woon, dem ba Yalla buur bi bett ma 
aki xéewal, ba nga xam ne sama addina tambali 
woon na di soppiku, may mënal sama bopp, ak 
sama njaboot, Abdu yóbbe ma lii ! Fi mu nekk nii, 
sama liggéey yépp a ngi taxaw, ñu ni déet, ñu ngi 
nii nar maa dugal ci woto yi, di ma garan-garanee 
jëmale Ndakaaru te xawma kañ laa fay jóge, ñu ni 
déet, ma nar a sori sama njaboot, li ma doon bañ 
ay ati at, ba tax ma toogoon ca seën kër baay ga, 
muy metti lool. Bu fekkoon ne wóor na ma sax ne 
dinaa wér mu jar ko, waaye mën naa dem foofu te 
duma fa jële ag tan. Ndak fii, li ma fi nekk lépp, na 
ma meloon ba ma fiy door a ñëw, laa mel ba tey, 
te xaw naa fee yàgg. Xanaa rekk ma teg lépp ci 
loxo Yàlla, di ko ñaan mu sammal ma sama njaboot 
gi ma fi nar a bàyyi, te dimbali ma, bu may ñibbisi 
di dégg na ma daan dégge ». 

Juróom-ñeenteelu guddi 


. Guddi gu mun gi Dégén def ci loppitaal, xalaat 
yépp dafa dellooti ca ba mu jêgee ca takku xarit 
ba. Ca la nekkam ca kêr ga tambalee nagari. Ba 
mu ñibbisee, dafa jubal ca néegu goro ba, nuyu 
ko, kooku bañ koo fey. Mu dem nuyu njêkke yi ba 
noppi door a dugg néegam. Foofu la jôge, buy wax 
ak goro bi, mbaa mu di ko nuyu, mu koy feye 
bakkan. 


Nu ni déet, njékke yi itam seen yaay wall leen 
ba léeg-léeg ñu wak ak moom, léeg-léeg ñu tong 
ko, ba nga xam ne jàpple ba ñu ko doon jàpple 
yenn saa yi ci liigéey yu sew yi ci kër gi sax, dañu 
caa génn ` coonoom di gën a yokku... 


Mu boole ci di wéet, ndax, gannaaw jëkkër ji li 
mu fay yendu bariwul ngir liggéeyam, lu ci bari 
dafay toog, du am ku mu waxal, su ko defee xel 
mi nekk ca yaayam ak xarit ba, mu naan ci xelam : 
« céy, bu ma Ndey jege woon sax mu tane. Waaye 
“ma nga séyi ba Taaxikow». 


Noonu la Dégén nekke ay weeri weer, léeg-léeg 
Ndey ñëw seetsi ko, moom mi ko épp jot, ba Yälla 
defal ko jamm mu wasin. Ba mu amee doom, muy 

Jjigéen, Abdu tudde ko Ayda, jigéenam bay séy ca 
Ndakaaru te muy njëkke Dégén bu jëkk. 


Ba fiu tuddee ba noppi, Dégén daanaka 

noppaluwul, daldi dellu ci liggéeyu kêram. Nu teg 
ci ab diir, yaayam Soxna Awa daldi ñëw jëlsi Kadeer 
' ngir aw ko. Waaye, sët ba ay fan la def ca moom, 
Abdu lakkal witt Dégén ne ko na dem jêli doomam 
ndax dafa koo namm. Ba mu waxee loolu, kooku 
ne ko : ' 
- xam nga ne moos maa la gën a namm Kadeer. 
Waaye, fi ma nekk nii, duma ko mën a boole ak 
Ayda, ak liggéeyu kër te awma ku ma dimbali. Tee 
nga koo bàyyi mu toog fa ba ca kanam ! 


Waaye, ba mu waxee ba noppi, la yàq ay waxam, 
ndax Abdu nanguwu koo déglu. Noona, mu ñàkk 
pexe, dem jëli Kadeer. Jamono yooyu nag, Dégén 
dafa daan toog ci néegam ba yàgg mu naan : «man 
de bu ma doful rekk, muy jamm. Bu ma xéyee, 
bëgg a nekk di liggéey, booleek di sang i gune, di 
nax ak a nàmpal, léeg-léeg ñu àndandoo di yuuxu 
ci sama kow, ñu ni déet Kadeer léej a léej, may 
topp ci gannaawam di daw ba jant bi so. Loolu 
lépp doyul, duma am ku ma waxal te awma yitam 
jotu dem fenn, naan maa ngi fay waxtaani». 


Léeg-léeg, Dégén, ci ñàkk jotam ak coonoom gi 
mu nekke, yéex a def benn liggéey, lu mel ni bale 
diggu kër walla leneen ; su ko defee, bés boobu du 
yendu ci jàmm ndak ay wax ak i kalaame yu ko 
goro bi di kalaame ci Abdu. 


Abdu nag, keroog ba Dégén béggee yenduji ca 

takku Ndey, xarit bi, te mu ni yaay ji, bayyi na 
Dégén ba noppi, na xale yi ci kër gi taal, la ko 
soxna si mere ba tey. Te nettali na woon Dégén ne 
ko, gannaaw ba mu demee, yaay ji dafa ko doon 
xas, naan ko : 
- WaaWaaw, jigéen nga nuy jênde, man sa ndey ak 
say jigéen, ba tax nga di ko faral. Waaye, na leer 
ni, ñii séyuñu, moom mooy séy te liggéey bi ci kër 
gi yépp moom la war. Léegi nag, dimbali bi ko xale 
yi doon dimbali sax, dinañu ci génn. 


Loolu ko yaay ji waxoon nag, tax na ba, su ko 
kalaamee ak Dégén, dootul ñiemee féete ak jabar 
ji ; su ko defee, ci kow Dégén lay dal, ne ko : yaa 
deful li nga war a deh. Te bu Dégén juumee ba ne 
na ko njëkke yi dimbali, goro bi ne ko: 

- ñoom séyuñu, yaay séy. Yow mi ko sómbi, nanga 
naan. 


Su ko defee, Dégén ne patt, di def liggéey bi tax 
ñu ko doon kalaame te naan ci selam «céy, séy de 
metti na» ! 


Ñu toogati ay weer yoo xam ne, nekkinu Dégén 
ca kër ga soppikuwul benn yoon, ba bés, baayi 
Dégén daldi faatu. Noona, mu jël ay doomam daldi 
dem seen kër, toog fa ba ñu dëj ba noppi. Ba muy 
waaj a dellu kër jëkkër ja, mu waxtaanaat ak 
yaayam, ne ko : 

- man de yaay, fiibbi bi may waaj a fiibbi laay 
xalaat. Fi mu ne nii, su may yegg, sama coono di 
tàmbaliwaat. Xam nga ne yore xale rekk dafa doy 
liggéey, te Abdoo ngi nii ban Kadeer toog fii, ma 
war leen booleek sama liggéeyu kër mook Ayda. 
Séy de, xam naa ne metti na. 

Yaay ji tontu, ne ko : 

- Dégén, xanaa déggoo li ñu naan «séy xare la, saa 
yoo ca juree doom, jam nañu la». Séy dafa nekk lu 
metti, waaye li muy metti lépp, mooy sagu jigéen. 
Ndax jigéen bu tolloo ci séy te séyul, dinañu ko 
dëékkale fu ne. Ba tax na, yaay b6oy, dama bëgg 
rekk nga muñ ndax dangay door a dugg ci séy, te 
gisagoo dara. Séy nag, mbuusu lem la ak kaani. 
Dangay lekk ci lem gi ba defe ne yaa ca nekk, kaani 
gi daldi dikk. Balaa muy neex nag, dina metti lool. 
Ndas ñi nga fi gis tey seen doom mâgg ba di leen 
tabaxal ay kër, mbaa ñu leen di yébbu Mäkka, 
mbaa yu deme noonu, bu ñu la waxoon fa ñu jaar 
balaa ñuy yegsi fii, doo ko gêm. Loolu lépp nag, 
boo fa toogul muñ, ca ba muy metti, du la fa fekk! 
Moo tax, ba ngay mer ndax nef gi nga nef, ma nila 
nga sant Yälla, ndax jigéen, buy sonn ca biir néegu 
séyam, ñaan na am fa njaboot goo xam ne êllêg 
dina feral ay rangooñam. Kon nag, li ma la wax 
rekk moo ci nekk. Muñal, ndax wolof njaay nee na 
« ku muñ muuñ >. Nanga séy séy bu rafet, toppatoo 
sa njaboot. Muy sa njëkke yi, mbaa sa goro, nanga 
leen jox ku ci nekk cëram, ba mu mat sëkk. Lu ñu 
la mën di wax ci àddina, bul xuloo, bul xeex, bul 

def mukk loo xam ne dinafiu ko mên a xase ëllëg 
sa njaboot. Lii ma la digal nii lépp nag, boo ko 
defee, doo ko réccu mukk ëllëg. 


Ba Soxna Awa yeddee doom ji ba noppi, kooku ` 
daldi dellu ca séyam. 


Nu toog ab diir, Ndey xaritam daldi am doom. 
Ba bésu ngénte li yegsee, Dégén xam ne, bu waxee 
seen waa kër ñu taalal ko itam, duñu ko faale, te 
bu demee te deful liggéeyam coow am, te kôllëreem 
ak Ndey tax na ba, fu mu jaar, yenduji dimbali ko, 
mu daldi jêg ca fajar. Ba mu jôgee, mu def 
liggéeyam yépp ba noppi, fekk duggoon na lu jiitu, 
mu taal añam ba yeggal, door a waaj. Ba muy dem, 
mu jaar ca goro ba ne ko : 

- yaay Xadi, togg naa ba noppi. Bu añ jotee, na 
Kale yi tangal, ngeen añ, ndax damay bañ a gën a 
naaje. Bu ngoonee, dinaa teel a ñëw taalsi reer. 
Ba mu waxee loolu, ba defe ni moo ca ne, goro ba 
daldi ne : 

- man de Job waaru naa ci séyu léegi ; añ bu ñu 
taal ca njël, ngir bañ a wuute rekk ! 


Dégén, moom, xam ne lépp lu mu defitam du ci 
am ngérëm, noonu, mu daldi njatt loosam daldi 
dem. 


Lu bés yi di gên a dem nag, nekkinu Dégén ca 
kër ga di gën a metti. Waaye, bu fàttalikoo 

waxtaanam wu mujj ak yaayam, loolu dooleel ko, 
mu yokk muñam. Nu dem ba Dégén am ñetteelu 
doomam, muy Faatma. 


Foofu nag, goro ba mel ni Dégén dafa koo reyal 
taawam. Mu gën koo dikkale. Njëkke yi itam di ko 
gaaral fu ñu tollu, naan ko : 

- lii de doy na waar, at mu ne jur. Lépp, ngir bañ 
keneen ñëw. Bu neexee Yàlla de, dina am wujj ! 


Su ko defee, bu leen Dégén déggaan ñuy wax 
loolu, mu naan ci xelam : «wolof njaay de nee na, 
doomu Naar lu mu wax, ca berkelle ba la ko dégger. 


Nuy dem, di dem, ba Dégén talatul sax boppam. 
Dootul defaru, ba noppi mu jeex takk. 


Noona, Abdu tàämbali di génn guddi, ñu ni déet, 
bu ko ci Yälla xiiree, muy guddee ñibbisi lool. Loolu 
waral mook Dégén, seen diggante tambalee nagari, 
ñuy jote yenn saa yi. 


Genn guddi, Dégén dafa nekk ci diggu nelawam, 

Abdu door a tërsi. Bi mu ko féggee, mu ubbil ko 
ba noppi ne ko : 
- yow de Abdu, amuloo sama yérmande, amuloo 
sama sutura. Ndax man, coono gi ma nekke, 
amuloo dara loo may feye lu dul di doxi léegi guddi 
gu jot. Dama defe ni sax, danga am coro. 


Ba mu waxee loolu, jëkkër ji tontu, ne ko : 

_- AA ! mbaa du dangay bañ ma doxaan | Man may 
gôor, am sañ-sañu takk ñeenti soxna, waxtu wu 
ma neexee nag laay génn, te saa yu ma soobee 
yitam laay térsi. Maay sa kilifa, waaye du yow yaa 
ma yilif. 


Naka la ko tontu loolu, Dégén ne cell, daldi dellu 
cib lalam tédd. Desitu guddi googu nag, Dégén 
ménatul a fexe ba nelaw. Mu tédd, xol bi woñaaru 
ndak nagar, muy jooy te béggul jëkkër ji yêg ko, te 
naan ci xelam : « nekk ci coono guddeek bëccëg. 
ñu ni déet, sa boroom kër di la fa bàyyi di seeti 
yeneen jigéen de metti na ». 

Noona, muy xalaat, naan dafa war a demati 
waxtaan ak yaayam, ba yàgg mu ne ci xelam : < Aa | 
jaru ko, ndax bu ma demeet, sama yaay dafa may 
waarati rekk ak naan ma naa muñ >. 


Noonu la Dégén nekke ca néegu séyam, ak 
coono, ak nagar ak Us, ak wéetaay. Benn bés, 
Ndey daldi koy yendulsi. Moom it, léegi am na ñaari 
doom. : 


Ba Dégén defee liggéeyam yépp ba noppi, mu 
jàll mook xaritam ca kow lalam di waxtaan. 


Ndey ne ko : 
- Dégén, ndekete séy ou la mettee !Xoolal jigéen, 
bu amagul jëkkër ni muy yàkkamtee séy ! Te boo 

ci xasee ba dugg, ba tambali am ay doom, dootuloo 
moom sa bopp, dootuloo mën a dem fenn, ndak 
boo waxee, ñu ni la léegi dangay séy. Xoolal rekk 
man ak yow ni ñu meloon ak ni ñuy géj a gisee 
léegi ! 


Dégén tontu, ne ko : 

- waaye Ndey yow de, nanga sant Yälla, ndak sa 
goro ak say njëkke ñu ngi lay dimbali, ba daanaka 
metit yu bari ump nañu la. Séyi nga ba am ñaari 
doom te kenn sonalu la seen kër. Man nag, ba ma 
yegsee rekk la sama coono tämbali. Xam nga ni 
toog naa suñu kër ba Kadeer juddu. Bi ma séysee, 
ay weer laa ci teg daldi émbaat. Foofu la sama 
diggante ak sama goro tambalee ñagas ba léegi. 

- Waay, du Yàlla mooy maye doom. Man de maa 
ngi door a gis nit di mer ci ëmbub jaambur. 

_- Li ko waaral kat, xam nga ko. Bés bu ne ñu di 
ma gaaral naan dama bëgg ajur kër gi yépp, ngir 
bañ am wujj. Te bu ñu sañoon, seen mbokk mi 
séysi fi. 

- Waaye yow, kooku terewoo ko fee ñëw. Abdu miy 
ndeyi mbill gi moo ko béggul. 

- Loolu dégg la. Saa yu ko yaayam waxee, mu ne 
ko amul wérsëégu takk ñaari jabar. Waaye loolu ay 
lay rekk la. Ndax góor ñi loolu terewu leen a wut 
ñaareel. Ndax yàgg nañoo gis ku mën-mënam 
demewul noonu, te terewul mu yor ay soxna yu 
bari. Su ko defee, du leen mênal dara, ñoofu di 
dan-danji, fu ne ñu jaar fa ngir am lu ñu dunde 

ñook seen njaboot. Waaye Ndey, bu loolu lépp 
weesoo, am na loo yëgul ` Abdu léegi du yendal, 
du fanaanal ; mu ngi ci mbedd mi rekk di doxaan. 
- Lan ! Xanaa kay déet, Abdoo def loolu ? Céy góor 
ni ñoo ñàkk kóllëre ! Abdu mii nga xam ne fi ngeen 
jaar... | 

- Gis nga ko de ! Fi mu ne nii, dama talul sax 
sama bopp, moo tax yeneen jigéen ñi luqi ay gëtam. 
- Man sax de Dégén, li ma yëkkati waxaguma la 
ko. Sama nijaay, umpalewuloo ni komersan bu mag 
la ca Ndakaaru. Ma bëggoon nag, ñu ànd seeti ko, 
mu lebal ñu xaalis ñu tàmbali di yéeg ci woto yi, di 


` tukki di ñëw, di indi ay màrsandiis di jaay. Su ko 


defee, góor ñi nga xam ne dañuy soppiku ne 
kakkatar, bu ñu nu defalee baax na, bu ñu nu 
defalul, nu defal suñu bopp, ak suñu njaboot. 

- Yow de Ndey, xawma nu ma lay feye ci àddina. 
Ndax, lii nga ma yéene, ku la bëgg rekk moo la 
koy yéene. Mënoon ngaa dem sa yoonu bopp te 
doo ma ci boole, te kon itam duma la ci mere, 
waaye won nga ma ni danga miaa def sa genn-wàll 
ba tax, boo sañoon loo am ma am ko. Ma la ciy 
gërëm bu baax. Waaye Ndey, fi ma nekk nii, naka 
laay tukkee ak xale yi ak sama liggéeyu kër, 
gannaaw amuma ku ma aw, ñu ni déet, Abdu 
nanguwul ma yóbbu kenn ci xale yi ca sama yaay. 
Man kay Ndey, dama am nattu rekk. Léegi nag, 
naa toog jàpp ci Yàlla. Kéy na moom mi ma teg lii, 
dina ma ko teggil balaa yagg. 


Ba nga xamee ni Ndey ñibbi na, Dégén moom 
dafa dellu ci nekkinam wu metti, ba benn bés, mu 
xaarati ba xaaju guddi, Abdu fêgg jabar ji. Kooku 
daldi mer, bañ koo ubbil. Muy fëgg, di fégg lu yâge, 
mu tédd rekk fa mu tëdd, ba Soxna Kadi yeewu di 
laaj lu xew ci kër gi, muy door a ubbi. 


Naka la Abdu dugg ci néeg bi rekk, ne ko : 
- yow danga may fontoo. 


Balaa muy jot a tontu, mu ne ko am mbej fuuf. 
Nu ni déet, mu xàccaat, yaay ja téye ko. Noona, 
Dégén di jooy, jooy yu metti. 


Soxna Xadi nag, daldi ne doom ji : 
- lii de, bu ko defati mukk ! Góor du dôor jigéen. 
Naka la Dégén xéy ca ëllëg sa, daldi dem seen kër 
kalaameji Abdu ak yaayam. Ba mu nettalee li xew 
ba noppi, Soxna Awa ne ko : 
- Dégén, jigéen dafay suturaal jékkëram. Ba mu 
la féggee, li ngay mer lépp, waroon ngaa Dës sa 
xol, ubbil ko. Waaye nag, loolu itam warul tax mu 
naan dafa lay door. Te sa baay bu doon dund, dina 
jàppanteek moom, jäppante bu metti. Ndax moom 
kat masul a nangu lu mel noonu, ndax dafa daan 
wax ne moom juralul kenn mbaam, kon nag séy 
du tax kenn di déor doomam. Léegi nag, jógal ñu 
and ba ca Abdu. 

Ba ñu yeggee, ba Soxna Awa nuyook waa kër ga 
ba noppi, mu ne goro bi : 
- man de, samay tank bariwu fi, ndax bëgg rekk 
Dégén séy. Waaye ay door de, duma ko toogaale, 
ndax kat nit lañu la jox, waaye joxuñu la mbaam. 
Abdu tontu, ne ko : 
- Dégén dafa tamm, bu ma génnee guddi, mu mer, 
ba bu ma koy fégg, du ma nangoo ubbil, mel ni 
man warumaa doxi samay soxla. Mag mu tollu ni 
man, ma taxaw bëgg a dugg ci sama néeg, mu 
bayyi ma ci bunt bi may fêgg ba waa kofi bi di ko 
dégg, ndax loolu jaadu na ? 
- Moom kay moo la tooñ, wax naa ko ko ca kër ga. 
Waaye loolu warul tax nga di ko dóor, ndas jigéen 
la, te seen doole yemul. Te bu baayam doon dund, 
walla mu amoon cämmiñ, dinañu jote ak yow. Te 
man miy ndeyam itam, anduma ci. Li mu nekke ci 
kër gi lépp nag umpu ma. Terewul, saa su ne, ma 
naan ko mu muñ te toog séy. Bu ci ay door naree 
bokk nag, dinaa sàkk pexe. 
- Moom kañ, sama xol rekk moo tängoon, waaye 
na sa xel dal, dootul am. 
- Kon nag baax na. Moom mii itam wax naa ak 
moom te dootu ko defati. 


Bi Soxna Awa ñibbee nag, fan yi ci topp, Soxna 
Xadi, gorob Dégén ak doom yi dañoo mel ni ñu am 
kersa ci li xewoon. Ba tax na, fan yooyu, dañoo 
dellu di maslaa ak moom, Abdu yitam toog ab diir 
boo xam ne demul fenn. 

Dégén tambali di sant Yalla. Wante, mbégteem 
mi yàggul lool, ndax ay weer yu néew lañu ci teg, 
Abdu dellooti ca na woon. 


Bii yoon nag, booy seet moo gën a metti. Ndax 
Abdu dafa dem ca koñ ba, di fa ngoroyoo ak ab 
Kale boo xam ne Dégén moo ko mag fuuf, ba noppi 
bu leen kooku rombee mook ay moroomam, fiu 
koy ñaawal. Fekk na Dégén émbati. Muy bañ a 
wax, ndax ba ko Abdu mbejee ba tey, dafa koo 
ragale xel, ba noppi wasi yaay ja mu ku doon wax 
ca seen ngoro di dellusi ci moom, saa su ne. 


Mu ne patt di muñ ak émbam, di miseer guddeek 
béccëg. Léeg-léeg, bu demee ba xol bi jeex tàkk, 
mu dugg ci néegam jooÿ ba xolam sedd, mu 
génnaat. 


Nu nekke noonu ba Dégén am ñeenteelu 
doomam, muy Jatu. Foofu nag, goro bi ak njëkke 
yi tàmbaleeti, ñoom it, di ko dikkale, ak di ko 
gaaral. Mu ne patt rekk di muñ. - 


Benn bés, Abdu toogati ba xaaju guddi, mu 
yeewati Dësen ndax ay fëgg. Kooku jêg ubbil ko 
ba noppi dellu tëdd. Abdu di wax ak moom, mu 
bañ koo faale ndax xol bu jeex, kooku itam daldi 
mer, ne ko : 

- xanaa yow nit waxul ak yow ? 


Ba mu waxee loolu, Dégén ne patt rekk, ban 
koo wuyu. Mu dellu neeti ko : 
- Dégén yow laay waxal ! Nit di wax ak yow, nga 
mel ni muuma ! 

Kooku ne ko : 

- nit du doxale ni ngay doxale ! 

- Kon duma nit. Lenn de dinaa la ko xamal, man 
duma sa moroom, kilifa gu tollu ni man, may wax 
ak yow nga di ma ñàkkal faayda. 


Bi Abdu waxee loolu, laata muy yeggale, Dégén 
tontu, ne ko: 
- kilifa ? Yow doo kilifa ! Kita yu baax yi dañuy 
toog ci seen kër, uuf seen njaboot waaye duñu 
nekk ci mbedd yi ba xaaju guddi, ñu ñëw di fégg 
seeni soxna. 


Ba mu waxee loolu, Abdu mënatu koo muñ, 
noona mu dal ci kowam di ko dóor. Bi Soxna Kadi 
déggee coow li, mu dawsi teqale leen ba noppi daldi 
dalati ci kow doom ji ne ko : 

- ne woon naa la nga bayyi sit a dóore. KSE 
kenn du ko déor. 


Ba suba jotee nag, la Dégén demati seen kêr 
kalaameji. Bii yoon nag, ba Soxna Awa Dëwee, 
waxuma la Abdu rekk, waaye waa kêr ga yépp la 
doon xulool. 


Mu di leen xas naan leen: 

- yéen dafa mel ni yoruleen xolu jullit. Ndax Dégén 
. mii, ba mu séysee seen biir, ngeen ko sonal witt, 
di ko tong, di ko gaaral, muy muñ, loolu doyu leen 
ngeen bëgg cee boole ay déor. Yow nag Abdu, ñaari 
yoon a ngi. Bu ñettee, li may bëgg mu séy lépp, 
dinaa ko jélsi mu ñibbisi, ndax yow xamoo adu 
jigéen. Te man mën naa muñ lépp, ba mu des ay 
door. 


Ba mu waxee loolu ba noppi, Abdu daldi am 
kersa, daldi baalooti. Waaye, soxna si dafa koo 
mere ba faalewu ko. Noona, mu ni wérëñ daldi 
dem yoonam, tägguwul kenn. 

Bénn bés, Dégén xéy, xel mi yépp nekk ci Ndey 
xaritam. Mu daldi ne ci xelam : < tey de, li may 
ñàkk jot lépp, ndegam jàmm am na ci kër gi ci 
jamono yii, damay teel a def sama liggéey yépp, su 
ko defee, ma bàyyi fi xale yi ñu xoolal ma leen ma 
daw seeti Ndey te dellusi. 


Ndey nag, ba nga xamee ne ñëw na ca Dësen ba 
waxtaan ak moom, ngir ñu tàmbalee liggéey di 
tukki, boobu ba léegi, moom mu ngi ci. Looloo 
waral seen géj a gise di gën a yokku. Ndey nag, 
moom it am na léegi ñetti doom. Ba Dégén yeggee 
ca kër xarit ba, ba jàmmante ak waa kër ga ba 
noppi, dafa dugg ca néegu xarit ba, ñu taal seen 
waxtaan. 


Ndey ne ko : 

- lii ñu naan xol dafay gise, ndekete dëgg la. Man 
de dama ne woon, suba, su may xëy di la yendusil, 
ba xibaaraale la li xew. Yaa ngi fàttaliku keroog ba 
ñuy waxtaan ca sa néeg, te nga naan ma, « yow de 
santal Yàlla, ndax yaa ma tane ak naan ma Abdoo 
ngi ci doxaan gu metti », ndekete booba, moom 
moo feeñle woon. Booba, Njaga itam mu ngi ci 
woon, waxtu yi ñu ko doon def ñoo wuute woon, 
moo tax feeñleegul woon. Fi mu nekk nii sax, dafa 
. takk ñaareel. 


Dégén ne ko : 
- nga ni lan ? 


Noona, Ndey dal ci kowam, ñu ànd di jooy. Bi 
ñu jooyee ba seen xol sedd, Ndey ne ko : 
- yaa ngi fàttaliku ba ma Omar, xaritu Abdu, di 
bëgg, te ma génn ca ngoro ga, ba ma yëgee ne dafa 
am soxna ? Dama doon bañ a fekkeji, waaye fi mu 
ne nii, man lañu nar a fekksi, ndax jabaru Njaga ji 
kat, léegi mu séysi. 


Ba mu waxee loolu, Dégén ne ko : 
- céy Yälla. Gôor ñii ñoo bon te ñàkk kéllére. Li ñu 
naan : < ku ni g6or baax na, sa baay nga ko xoole >, 
dégg la. Boo tolloo ci sag ndaw, mel na nga war a 
mel, lu ne lañuy def ngir séy ak yow. Boo demee 
ba tàmbalee jaboot, ba sa taar di wàññeeku, ñu ni 
la fa ñukk, ni yakk bu néb, tàmbalee xool ñeneen. 

Waaye nag, Yalla baax na ba nga xamee ne yaa 
ngi ménal sa bopp. Géor-g6orlul ci sa liggéey te 
jàpp sa njaambur ! 


Noona, Ndey ne ko : 
- waaw yow nag, na nga def d Mbaa Abdu wann 
na léegi ? 


Bi nga xamee ne Dégén nettali na ko fi ñu yegg 
léegi ba ci déor yi, Ndey ne ko : 
- Déor, déedéet kay, xanaa | liide mooy li sa yaay 
daan wax. Moom de dafa mel ni ku ko xamoon. 
Dama xam ne moos, jigéen ni mu sonne ci biir 
, néegu séyam, ku ci boole di ko néeg a door, nga 
xam ne du nit. 
- Waawaaw. Li ma gën a metti nag mooy, jigéen, 
booy séy, dañuy defe ni jaam nga ; lu ne ñu teg la 
ko, te boo waxee ñu ni la yaay séy. 
- Loolu de laa doon waxtaan ak sama dékkandoo 
bi, bérki-démb. Moom it mu ngi may nettali ne 
jékkéram ku baas la, ku am yérmande, waaye 
mbokki jékkër yi ñoo ko sonal. Moo tax nga xam 
“ne séy metti na. Ndas, yow, bu sa jékkër baaxee 
sax, ay mbokkam duñu ko ca bàyyi. Yaa ngi 
fattaliku Sooda mi dëkkoon Jaxaaw. Léeg-léeg ma 
gis ko ndax fi muy séy soriwul fii. Moom it nee na 
mbokkam lay séyal, waaye bu lay wax li muy daj, 
dangay sax waaru. Te boo waxee, mu n€ ñun ñiy 
séy ak jaambur ñoo tane. Ndax bu nu gisul lu nu 
xam, mën nanoo dem sunu yoon. Wànte bu dee 

Ka 


séyu mbokk, foo jaar am looy seet. Te bu séy ba 
tasee, mbokk ga tas. Moo tax ma yaakaar ne séy 
daal amul fenn fu mu neexe. 


Ba Dégén toogee ca kër xarit ba, ba jant di waaj 
a so, mu daldi ñibbi. 


Dégén nag, jamono yooyee, waa kër ga noppal 
nañu ko tuuti, gannaaw xuloo ba fa yaayam xuloo 
woon ak ñoom. Nuy wéy ci loolu ba mu ëmb séex 
yi. Noom nag, gannaaw ëmb lañuy bañ a gis, ñu 
dellooti ca na woon. Mu nekkati ca coono ba ak 
miseer ga, ba doom yi juddu, Abdu tudde leen 
Uséynu ak Asan. Nuy dem ba séex yi am jurôom- 
ñeenti at. Sëmendëfeer ga Abdu daan liggéeye nekk 
ci ay jafe-jafe, ñu am ñu ñu fa wàññi, Abdu bokk 
Ca. 


Foofa nag, nekkinu Dësen ca kër ga gën a 
metteeti ; ndax Abdu dafa daldi bàyyi doxi guddi 
bi, ba noppi, mu mel ni Dégén moo ko teg li mu 
nekke. Bu ñu nee ñoxor-njaay rekk, mu dal ci 
kowain, di ko dóorati. Su ko defee, Dégén di ko 
nëbb yaayam. Ñuy dem ba nga xam ne, bu doom 
yi feebaree, Dégén du am lu mu leen faje, mbaa 
ñu soxla ay karrne ca seen lekkool, du leen ko 
mën a jëndal, ndax ñàkk a liggéeyu Abdu bi tax 
na ba, lu ñu lekk sax, léeg-léeg dafa leen di jafe, 
sàkkantumaak leneen. Su ko defee, Dégén sol ay 
dàllam dem ca Ndey xarit ba, mu di ko dimbali. 

aaa. 


Abdu nag, di dugg ak a génn, di wutaat liggéey. 
Bi mu lijjantee ba sonn amul liggéey, mu nekk ci 
yëfi boppam ; léeg-léeg mu am as tuut, léeg-léeg 
daanaka du am dara. Nu nekk ci j6g ak a daanu. 
Abdu nag, bi nga xamee ne jamonoom soppiku 
na, nagari deretam ga dafa daldi yokku. 


Benn bés, muy door Uséynu mel ni kuy dóor 
moroomam. Dégén muñ ko ba sonn, mënatu koo 
muñ, mu ne ko : 

- Abdu, tee nga bañ a rey xale bi ! 


Noona, kooku sippi ko mer mi, daldi dalati ca 
kowam, di déor. Foofa nag, Dégén mer, ne ko: 
- ba fi sama yaay ñéwee, ne la bu ko sa loko 
laalatee, dinaa ko jélsi ba tey, foo ma dôore ma di 
ko ko nëbb. Waaye, ndegam amuloo looy rus, mbaa 
looy jomb, ba tax, sunu njaboot gii nga xam ne 
léegi ay magi jémm lañu, rusuloo di ma door ci 
seen kanam, maa-ngi dem ca sama yaay xamali 
ko lépp te abal la sa kër. 


Naka la Dégén wax loolu, Abdu daldi tiit, ne ko : 
- baal ma àq, dootul am, dama meroon rekk ! 


Dégén mi nga xam ne yagg naa dégg wax jooju, 
bañ koo faale, daldi génn jubali seen kër. 


Ba mu nettalee ba noppi, yaay:ji ne ko : 
- man kay, xamoon naa ne Abdoo ngi lay dóor ba 

tey, ndak < jikko ak boroom ` pax +>. Waaye boo koy 
nébbal ba mu rey la, yaa koy yëg ! Léegi nag, 
gannaaw kii du soppiku mukk, ndax bu naroon a 
soppiku, léegi bi seen njaboot nekkee ay mag, dina 
rus a door seen ndey, rawatina ci seen kanam, 
kon nag, jàppal ci Yälla, nga ñibbisi ci kër gi. Ndak 
kat, boo fa toogee ba ñàkk fa sa bakkan, yaay pert 
te bu boobaa réccu dina wees. Man nag, sib naa 
Abdu ba dootuma teg sama tank ca seen kër. 
Demal jéli say bagaas te ñëw, ma xaar la. 


Bi Dégén di dellu ngir jêli ay bagaasam, ba mer 
mi wàcc, ba xel mi dellu ci njabootam ga, lay xalaat 
naan : « man de wax naa lu épp. Mer naa ba tax 
ma ni sama yaay damay ñibbisi, waaye dina doy 
waar. Ndax sama njaboot gee ca kër ga, néegumaa 
dem bayyi leen gannaaw, ñuy tasaaroo, duma xam 
ci lu ñu nekk. Te bu dee seen baay rekk, du moom 
moo leen di toppatoo ; su ko defee, ñu tumurânke. 
Ndegam ba muy gën a metti laa toogoon di muñ, 
waxatumalaak léegi, bi ñu tâmbalee di nekk ay 
magi jémm ` yeewootuma guddi di nax, ak a 
nâämpal, ak a satal, bàccatuma ay laytaay, 
sangatuma, daanaka léegi mënal nañu seen bopp. 
Te bu ma demee, boo moytuwul, ñoom ñépp seen 
njang dina yäqu, ndak seen baay, bu amul lu mu 
leen jéndale ay jumtukaay itam, li ma ciy fekk di 
dem ci ku mel ni Ndey mu di ma ci dimbali, du ko 
ci fekk, da naan rekk amu ko, toog fa mu toog, 
jàpp njaamburam. Su ko defee, su xale yépp di 

tekki éllëg, sama njaboot des gannaaw, te loolu 
_ ñaanuma ko Yälla. Sama yaay, moo ma ni woon, 
ñi seen njaboot di dem ba di leen teral, bu seen 
ndey toogul woon di muñ ca ba muy metti, kon 
loolu du leen fa fekk. Te sama njaboot gii, bu 
tekkiwul éllëg, xawma muñ gi ma doon muñ booba 
ba léegi, lu muy jariñ». 


Noonu la Dégén nekke ci yoon wi di xalaat ba 
yegsi ca kër ga. Naka mu duggsi, jêkkêr janeko: 
- Dégén baal ma àq ! Seetal ci xale yi, bul dem 
bàyyi nu fi ! 
Dégén ne ko : 
- xale yi ngay wax de, yow miy seen baay seetoo 
leen, nde kon doo nekkeek man ni nga nekkeek 
man. Waaye nag, man meluma ni yow. Yàlla baax 
na nag, ba nga leen tuddee, ndak ñoo ma fi nar a 
bàyyi. Na leer ne dama doon jëlsi samay bagaas, 
waaye dinaa toog ngir ñoom. 
- Moom kay toogal rekk. Sama loxo dootu la laal. 


Ba nga xamee ne Dégén nar naa toog nag, mu 

dellu ca yaayam, ngir xamali ko ko. Naka la wax 
ak yaayam ba noppi, kooku ne ko : 
- Dégén, yow de dama defe ni li nga nekke nii 
teyuloo ko. Yow de xanaa Abdu dafa laa liggéey. Fi 
mu ne nii, li mu wax ne loxoom dootu la laal gëm 
nga ko ba nar a toog ? Ñaata yoon la la ko wax te 
terewul bés bu ne mu defati ko ! 

Dégén ne ko : 

- Yaay, Abdu taxu maa birg a toog. Xale yi ñoo 
may tax a toog. Te yaay, fii, bu ma fi ñëwee itam, 
dama lay yokk soxla rekk, ba noppi mënumaa dem 
bàyyi sama njaboot gannaaw. Te xam nga ne 
mënuma leen a gàddu ñoom ñépp indi, ndax duñu 
fi xaj, ndax benn néeg nga fi am. Ba noppi, seen 
baay du ko nangu. 


Bi nga xamee ne lu ne Soxna Awa wax na ko, 
mënalul dara Dégén, mu ne ko : 
- ndegam magum jëmm nga, ba tax na mënuma 
laa defloo lu la neexul, léegi li ma lay digal mooy, 
gannaaw léegi xale yi tambali nañoo màgg, te Abdu 
daanaka mënalatu leen lu bari, dangay dem seeti 
Ndey ma la doon wax ngeen ànd liggéey booba ak 
léegi am na ay at, mu lebal la xaalis, nga liggéey 
yow itam. Nga góor-góorlu roy ci moom, ndax léegi 
kat, gis nga ne tubaarkälla liggéeyam dox na bu 
baax. Ndax nga mën a faj say soxla ak sa soxla 
njaboot. 
Dégén ne ko : 


- waaw yaay, loolu sax danga ma cee jiitu, waaye 


moo nekk ci sama xel. 


Ba Dégén ñibbee, mu waxtaan ak jëkkër ji ci 
liggéey boobu mu nar a def, bu ko Ndey lebalee 
xaalis. Abdu nag, ku ko gis xam ne sawaru ci, 
waaye ndegam bëgg na Dégén toog, mu ñàkk pexe, 
ne ko baax na. 

Noona, ca éllêg sa rekk, Dégén dem seeti xarit 
ba. Jamono yooyu fekk na moom it mu am ñeenti 
doom. Fa mu nekk nag, Njaga dafa koo bändoone, 
féeteek ñaareel ba. Kooku di tàäppaas Ndey guddeek 
bëccëg te bu waxee jékkër ji faral wujj wi. Waaye 
nag, moom it mu toog di muñ, di liggéey liggéeyam, 
bañ leen a faale ngir njabootam. 


Ndey ak Dégén nag, fu ñu daje ba ku ne wax sa 
moroom la nga nekke, ñu ändandoo jooy ba seen 
xol sedd. 


Bii yoon itam, bi Dégén yegsee ba ñu def seen 
ménin ba noppi, ba kooku xamal ko li ko yékkati, 
Ndey dafa ko tontu ne ko dina ci sawar lool, ndax 
li mu yéene boppam rekk la ko yéene. Foofu la 
Dégén tambalee moom it tukkeem bi. Nuy dem ba 
mu am ay at, Yälla defal ko moom itam liggéeyam 
tâmbalee dox. 


Jamono yooyu nag, Abdu dôoratu ko, waaye xam 
na ne tukki bi muy tukki neexu ko lool, te lu ñu 
wax, mu ne ko : 

- ba nga tambalee mênal sa bopp ba tey, dangaa 
soppiku ! 


Dégén dafa daan toog ba yàgg mu naan ci selam 


«mbaa du Abdu dafa koo Dee ci wërsëg wi ko Yälla 
better. f 

Dégén nag, bi nga xamee ne Yälla indil na ko 
xéewal, dafa dëkk ci di teral goroom ak njékkeem 
yi. Waaye li ñu naan, < nit du nekk sa noon, 
walbatiku bëgg la», dëgg la. Ndak lu mu leen mën 
di defal, duñu ko gis, rawatina goro bi, ndax bañ 
na ko ba, lu mu ko jéndal, xamul ndak dafa koy 
denc walla dafa koy maye, waaye dootu ko gis ak 
moom mukk. 


Mennum Ayda, njékkeem la ne Ndakaaru, moo 
koy gérém. Kooku nag mooy xaritam ci kër gi. Bah 
na ko ba jamono yi mu sonne woon lool, waa kër 
gi di ko tong ak a gaaral, Ayda dafa daan dagg 
paas ñëw ba Cees, waxtaan ak seen waa kër, ngir 
ñu soppi seen doxalin. Waaye daawuñu ko faale, 
ba noppi, bu demaan ñibbi, ñu naan dafa waane. 


Dësen nag, lépp lu mu def ca kër ga, gannaaw 
bi ko Yàlla wérsëégalee du féeñ. Waaye terewul 
moom muy def wareefam rekk te naan ci xelam : 
« Ndegam dañu ni liggéeyu ndey : añub doom, 
duma tàyyi mukk ci di def lu baas, ngir sama 
njaboot bañ a des gannaaw, ëllëg >. Noonu lañu 
nekke ay ati at, Dégén di sant Yälla, ba xale yi 
yépp di jange liise, ba Kadeer am eksameem Di ñu 
naan bàkkaloriyaa, ba dem ca daara ju mag ja ca 
Ndakaaru, ñu naan ko iniversite. Li ñuy jang lépp 
nag, Dégén xaarul dara ci seen baay, ndax booba 
dooleem néew na ; su ko defee, Dégén mooy jênd 
seen jumtukaay yépp ak lépp lu ñu soxla. Nu nekke 

noonu ba keroog ba Dégén jôgee ci tukki, ak 
coonoom ak xaw a tawatam. Moom nag, saa yu 
jégewaan ci tükki bi, Abdu dafa daan mel ni ku ko 
mere. Xamul Dir la walla lu mu doon. 


Keroog, ba mu añee ba noppi, la têdd ndak bopp 
buy metti, mu ni na noppalu ndax coono tukki bi 
moo ko jàpp. Ci la ko Abdu nee mu féotal ko 
mbubbam, mooy coow li tax mu mbej ko, ba indil 
ko jéyya jii. 


Dégén nag, noona la fanaane di fàttaliku ba bêr 
set, gémmul bët benn yoon. Bi mu jôgee, mu 
tambalee waaj yoonu Ndakaaru bi, tey xaaraale 
yaayam. Soxna Awa nag, dafa teel a ñëw loppitaal 
ngir jàpple ko mu defaru. Mu indaale ay bagaasam 
ndax moo fas yéenee and ak moom. 


Nis tuuti, Abdu mi nga xam ne doom yi wax 
nañu ko xibaar bi, daldi yegsi, nuyu goro ba, kooku 
bañ ko fey, mu nuyu jabar ji ba noppi toog ne 
yagg ndak gàcce. Noonu la tooge ak ñoom, ba ni 
doktoor ba ñëwe, ñu war a dem nag. Ci la täggoo 
ak ñoom, daldi génn ak gàcceem. 


Foofu la Ndey yegsee moom it, ak ay waaxoom 
yu tàng, ngir di ragal a yegsi fekk ñu dem. Mu 
täggatoo moom it ak xarit bi, ku ne dalati ci sa 
kow moroom, ñu ändandoo di jooy, Soxna Awa di 
leen défal. 


88 


—IPEEEIEI ` 


Yoonu Ndakaaru bi nag, li Dégén nekk ci woto 
bi leen di yóbbu lépp, mu ngi xalaat bu j Jogas ci li 
ko dal nu mu war a def. 


Mu naan ci xelam : < xawma dinaa tane am déet, 
waaye su fekkee ne naratumaa déggati ci àddina 
yitam, duma teree dellu ci sama liggéey. Coow li 
nag, ci sama yaay la nar a nekk, ndak xam naa 
ne, su may génn loppitaal, mu naan ma ma ñibbisi 
ca moom. Dëgg la, léegi xale yi ay magi jëmm lañu, 
xam nañu, xàammee. Waaye man daal jomb naa di 
fay mbaa fase, su ñu génneë, ñu di leen ko xoole. 
Ndax defe naa ni, kuy séy di muñ ba am ay doomi 
magijëmm, war ngaa xalaat leneen lu dul tas. Fas 
naa yéene dellu ca kër ga, toog gën a uuf sama 
njaboot, di leen tette. Abdu nag, moom, yaakaar 
naa ne bii yoon, bu ñu jógee ci lii, loxoom dootu 
ma laal mukk ci àddina, ndax gàcce gi mu ame ci 
jamono yii, wóor na ma ne masu koo am mukk, 
ba mu juddoo ba léegi. Dinaa dellu nag yeggale 
muñ ga ma doon muñ ngir sama njaboot, te am 
naa yaakaar ne Yàlla buur bu baax bi du ma 
neenal. Maa ngi ñaan Yàlla, xale yi yépp dund te 
barkeel, Yàlla may nu nu fekke seen njariñ te tal 
ko >. 


Noonu la Dégén nekke ci xalaat yi, ba ñuy yegsi' 


loppitaal, loppitaal bu mag la bu ñuy wax loppitaal 
_ Dànteg. 

Ba ñu yegsee ba ñu y6bbu leen mook yaayam 
ca ab néeg, ba ñu teg seeni bagaas, la jàll ca lal 
ba, ndax booba mënatul dara, ndak coono tukki 
bi ak gémméentu gi mu fanaane ngir xoole ak 
xalaat ba bêr set. 


Naka la nopp bi laal lal ba, mu daldi nelaw. 


Âllarba 6 nowàämbar 2002 


Caaroy Asiir 


NOTE SUR L’ÉCRITURE * 


Afin de faciliter la tâche du lecteur non averti, nous avons établi les correspon- 
dances phonétiques entre l’alphabet officiel du Sénégal et l’alphabet latin. 


1) Les lettres suivantes ont la même valeur phonétique que dans l’alphabet 
latin utilisé pour la langue française. 


a) Consonnes. 

p - paaka : couteau 

b - bakkan ` nez 

m - mar : avoir soif 

f- for : ramasser 

t-taw : pluie 

n - nelaw : dormir 

s - est toujours prononcé sourd comme dans si et non sonore comme 
base, suuf : sol j 

r - est toujours prononcé roulé, rafet : être joli. 

l- lam : bracelet 

k - kër : maison 

g - est toujours prononcé occlusif comme dans gare et non constrictif comme 
dans page, garab : arbre 


b) Voyelles 
i - cin : marmite 
é - sér : pagne 


2) Les lettres suivantes empruntées à l’alphabet latin ont, dans l’alphabet 
officiel du Sénégal, la valeur phonétique suivante : 


a) Consonnes 
c - approximativement ce qu’on entend en français dans tiens, caabi : clé 
j - approximativement ce qu’on entend en français dans dieu, jabar : épouse 
ñ - existe en français dans agneau, ñaw : coudre | 
x - approximativement ce qu’on entend en français dans chercher. Ce son 
existe en espagnol (jota) et en allemand (ach-laut), xalam : guitare 


91 


q - le son le plus approchant est celui de k réalisé très guttural, au niveau de 
la luette ; ce son existe en arabe (qarib “proche”), faq : sueur 

w - existe en français dans oui, woo : appeler 

y - ce qu’on entend en français dans les mots empruntés à l’anglais parking 
gaam ` mâchoire e 


b) Voyelles 

a-ceson est plus fermé qu’un a français mais plus ouvert que ë, 
lal : lit 

à - c’est le son a du français, läkk : parler une langue étrangère 
e - son ë ou ë du français père, tête, set : Être propre 

ë - son e du français comme dans demain, bët : oeil 

à - voyelle nasale : français banc, säs : être très chaud 

o - c’est le o ouvert de pomme, gor : abattre un arbre 

ó - c’est le o fermé de beau, chose, j6g ` se lever 

u - son ou du français trou, bukki : hyène 


3) Les sons transcrits par une double lettre 


Les sons mp - mb - nt - nd - nc - nj - nk - ng - nq doivent être réalisés sans e 
initial en début de mot, I 
mbër : champion 
ndab : récipient 
njaay : vente 
ngelaw : vent 
samp : planter un pieu 
bunt : porte 
denc : garder 
tank : jambe 
KONG ` être rouge 


Les doubles-voyelles transcrivent des voyelles longues, suuf : sol 
Les doubles-consonnes transcrivent des consonnes fortes, bakkan : nez 


* Extrait du Dictionnaire wolof-français, suivi d’un index français-wolof, par 
Arame Fal, Rosine Santos et Jean Léonce Doneux, Paris, Karthala, 1990, 342 p. 

Prix Kadima de l'Agence Intergouvernementale de la Franco- 
phonie 2001 dans le domaine de la Traduction 


Catalogue des publications 


Affichages pour environnement lettré dans les classes 


* Abajada wolof (Alphabet) sur deux planches 70 x 50, collectif 
# Carte du Sénégal avec noms des localités en wolof, en pulaar et en sereer, 


collectif. 


Manuels d’initiation à la structure grammaticale du wolof et du sereer 


(formation des formateurs) 
* Eléments de grammaire sereer, 1995, 35 pages, Waly Coly Faye. 
* Précis de grammaire fonctionnelle de la langue wolof, 1999, 152 pages, Arame 


Fal. 


Manuels didactiques pour l’apprentissage de la lecture et de l’écriture 


* Njàngum Wolof, syllabaire wolof, 1993, 32 pages, Aram Faal, Mamadu Njaay, 
Buubakar Kan. 

* A Cang a sereer, syllabaire sereer, 1993, 32 pages, Waali Koli Fay. 

* Guide du maître en wolof, Y6bbalub Jàängalekat bi, 1994, 28 pages, Aram 
Faal, Mamadu Njaay. 


* Guide du maître en sereer, A fat ale no o caajangin oke, 1995, 27 pages, Waali 
Koli Fay. 

* Cahier d’écriture en wolof, 1995, 32 pages, collectif. 

* Mbindum baat yi ci wolof, dictionnaire orthographique de la langue wolof, 
illustré de proverbes, année 2000, 132 p., Aram Faal. 


Livres de lecture 


* Téere dawal, livre de lecture courante avec illustrations, 1995, 48 pages, Aram 
Faal, Mamadu Njaay, Mamadu Jara Juuf. 

* Ay du weesu baay dee na, recueil de nouvelles, 1996, 36 pages, Mamadu Jara 
Juuf. 

* Nàmm xel, tàggat jikko, recueil de pensées philosophiques, 1997, 60 pages, 
Goor gi Usmaan Géy. 

* Jigéen Faayda, recueil de nouvelles en wolof, 1997, 64 pages, Séex Aliyu 
Ndaw. 

* Aawo bi, roman en wolof, 2ème édition, 1999, 76 pages, Yunus Jen. 

* Toftalug Jigéen Faayda, suite recueil de nouvelles en wolof, 1999, 72 pages, 
Séex Aliyu Ndaw. 

* Liggéeyu ndey : añub doom, recueil de contes en wolof, 2001, 64 pages, 
Maam Ngoy Siise. 

* Yari jamono, roman en wolof, 2001, 64 pages, Mamadu Jara Juuf. 


* Janeer, roman en wolof, 2001, 64 pages, Séex Adraame Jaxate. 

* Taaral ak ladab ci làmmiñu wolof, Esthétique et littérature de langue wolof, 64 
p., 2003, Séex Aliyu Ndaw. 

* Guy Njulli, pièce de théâtre en wolof, 2003, 160 p., Séex Aliyu Ndaw. 

* Bokk Afrig, pièce de théâtre en wolof, 2004, 120 pages, Séex Aliyu Ndaw. 

* Pelu’ Fela, recueil de poèmes en sereer, 2004, 72 pages, Lewo Sobel Jaañ. 
* Màtt, fel ak teeñ, conte en wolof, 2006, 24 pages, Séex Aliyu Ndaw 


Livres de calcul 


* Téere xayma I ak 2, 1996, 52 pages, illustré, Aram Faal, Mamadu Njaay, 
Aram Faal. 

+ Taggantu ci xayma 1 ak 2, exercices de calcul pour le formateur, 1996, 32 
pages, Mamadu Njaay, Aram Faal. 


Manuels de vulgarisation sanitaire 


+ PEV en wolof, Nakk yu mat : gàllaaj gu wóor, illustré couleurs, 1994, 24 
pages, Aram Faal, Mamadu Njaay. 

+ PEV en sereer, Nek teyu : teex booru, illustré couleurs, 1995, 24 pages, Waali 
Koli Fay. 

# Carnets de santé PMI français-wolof, Téere Wér, 26 pages, collectif. 

* Carnets de santé PMI français-sereer, safe o wod fo baal, 26 pages, collectif. 
* Carnets de santé PMI français-pulaar, Deftel Yeewtindorgel cellal yumma e 
biddo, 26 pages, collectif. 

* L’allaitement maternel en wolof : Sama doom dama koy nàämpal, 1994, 16 p., 
Aram Faal, Mamadu Njaay. 

* L’allaitement maternel en sereer ` Num a numin, illustré couleurs, 1998, 20 
pages, Waali Koli Fay. 

* La maternité en wolof, Émbub Jàmm, illustré couleurs, 1994, 16 pages, Aram 
Faal, Mamadu Njaay. 

* La maternité en sereer, Bodafar Buu6u, illustré couleurs , 1998, 16 pages, 
Waali Koli Fay. 

* Lexique français-wolof de la santé, 1995, 80 pages, Arame Fal. 


* Lekkug tànneef, manuel de nutrition en wolof, illustré couleurs, 60 pages, 
Aram Faal, Mamadu Duudu Njaay. 


Education civigue 


* La Constitution du Sénégal, Ndeyu Ate Réewum Senegaal (en cours d? actua. 
lisation), 1996, 88 pages, Aram Faal, Ahmet Juuf. 


Informatique 


Lexique informatique Baatukaayu x@mtéef, français - anglais — wolof / wolof 
- français — anglais, 2002, 64 pages, Aram Faal. 


En préparation 
* Mellentaan Koote ak ngatoom, 24 pages, conte illustré couleurs, Séex Aliyu 


Ndaw. 
* Ba jaar ganejee kaña, 24 pages, conte illustré, Séex Aliyu Ndaw. 

Ndey Daba Naan a ngi juddoo Luga, 
yaroo Cees. Gannaaw ba mu jangee 
'ba bërëwe, la dem liise Maalig Si, 
jangaat fa ñaari at sog faa jége dem 
beneen lekkool bu ñuy wax «Cours 
Pigier», def fa paar at, am fa lijaasab 


sekkarteer. Gannaaw loolu, def na ay 
estaas ci béréb yu mel ni «Sonatel», «Cabinet d'expertise 
Mamina Kamara» ak yeneen. Léegi, mu ngiy yéngu ci 
mbootaayu jigéen ñi ak yeneen kurél yu màcc cikoom-koom. 
Gannaaw loolu day yëngu it ci njàngalem wolof. Am na 
boroom kër ak ñetti doom. 


Née à Louga, Ndèye Daba Niane a grandi à Thiès. Après le 
Brevet de Fin d'Etudes moyennes, elle a été orientée au 
Lycée Malick Sy qu'elle a quitté en classe de première pour 
suivre une formation en secrétariat sténodactylographe pen- 
dant deux ans. Après l'obtention du diplôme au Cours com- 
 mercial Pigier de Thiès, elle a fait des stages de perfection- 
nement à la Sonatel, au Cabinet d'expertise comptable 
Mamina Camara à Dakar etc... Ndèye Daba Niane qui est 
mariée, mère de trois enfants, milite dans les associations 
féminines et a été membre du Conseil d'administration du 
groupement d'épargne et de crédit de Pikine. Actuellement, 
elle est facilitatrice en alphabétisation. 


